|  |
| --- |
|  REPUBLIKA SLOVENIJA  **MINISTRSTVO ZA GOSPODARSTVO, TURIZEM IN ŠPORT**  Kotnikova ulica 51000 LjubljanaSlovenijae-naslov: gp.mgts@gov.si  |
| Številka: 007-40/2024/1 |
| Ljubljana, 22. april 2024 |
| EVA: 2024-2180-0004 |
| **GENERALNI SEKRETARIAT VLADE REPUBLIKE SLOVENIJE****ipp.gsv@gov.si** |
| **ZADEVA:**  **Uredba o načinu ugotavljanja pogojev in meril za dodelitev investicijskih spodbud za investicije v raziskave in razvoj ter inovacije – predlog za obravnavo** |
| **1. Predlog sklepa vlade:** |
| Na podlagi šestega odstavka 21. člena Zakona o Vladi Republike Slovenije (Uradni list RS, št. 24/05 – uradno prečiščeno besedilo, 109/08, 38/10-ZUKN, 8/12, 21/13, 47/13-ZDU-1G, 65/14, 55/17 in 163/22) je Vlada Republike Slovenije na ... seji dne ... sprejela naslednji SKLEP:Vlada Republike Slovenije je izdala Uredbo o načinu ugotavljanja pogojev in meril za dodelitev investicijskih spodbud za investicije v raziskave in razvoj ter inovacije in jo objavi v Uradnem listu Republike Slovenije.   Barbara Kolenko Helbl GENERALNA SEKRETARKAPriloga:* Predlog Uredbe o načinu ugotavljanja pogojev in meril za dodelitev investicijskih spodbud za investicije v raziskave in razvoj ter inovacije

Sklep prejmejo:* Služba Vlade Republike Slovenije za zakonodajo,
* Ministrstvo za gospodarstvo, turizem in šport,
* Ministrstvo za finance,
* Ministrstvo za visoko šolstvo, znanost in inovacije.
 |
| **2. Predlog za obravnavo predloga zakona po nujnem ali skrajšanem postopku v državnem zboru z obrazložitvijo razlogov:** |
| / |
| **3.a Osebe, odgovorne za strokovno pripravo in usklajenost gradiva:** |
| * Jernej Salecl, generalni direktor Direktorata za industrijo, podjetništvo in internacionalizacijo
* Dušanka Šolaja, vodja Sektorja za internacionalizacijo in spodbujanje investicij, Direktorat za industrijo, podjetništvo in internacionalizacijo
 |
| **3.b Zunanji strokovnjaki, ki so sodelovali pri pripravi dela ali celotnega gradiva:** |
| / |
| **4. Predstavniki vlade, ki bodo sodelovali pri delu državnega zbora:** |
| / |
| **5. Kratek povzetek gradiva:**  Uredba 651/2014/EU, ki je bila nazadnje spremenjena dne 23. 6. 2023, določa pogoje za državno pomoč, ki je združljiva s pravili delovanja notranjega trga in konkurence v EU. Predmetna uredba ureja različne oblike pomoči, vključno z regionalno pomočjo, pomočjo za male in srednje velike gospodarske družbe ter pomoč za raziskave, razvoj ter inovacije, po katerih se med drugim dodeljuje tudi pomoč po Zakonu o spodbujanju investicij. Spremembe nekaterih določb Uredbe 651/2014/EU zahtevajo uskladitev Zakona o spodbujanju investicij in Uredbe o načinu ugotavljanja pogojev in meril za dodelitev investicijskih spodbud za investicije v raziskave in razvoj ter inovacije, s čimer se želi zagotoviti skladnost nacionalnih pravil o dodeljevanju pomoči z evropskimi pravili o državni pomoči. S predlogom Uredbe o načinu ugotavljanja pogojev in meril za dodelitev investicijskih spodbud za investicije v raziskave in razvoj ter inovacije se tako usklajuje vsebina določb z določbami Uredbe 651/2014/EU, hkrati pa predstavlja konsolidirano besedilo prvotne uredbe in vseh njenih poznejših sprememb. |
| **6. Presoja posledic za:** |
| a) | javnofinančna sredstva nad 40.000 EUR v tekočem in naslednjih treh letih | NE |
| b) | usklajenost slovenskega pravnega reda s pravnim redom Evropske unije | DA |
| c) | administrativne posledice  | NE |
| č) | gospodarstvo, zlasti mala in srednja podjetja ter konkurenčnost podjetij | NE |
| d) | okolje, vključno s prostorskimi in varstvenimi vidiki  | NE |
| e) | socialno področje | NE |
| f) | dokumente razvojnega načrtovanja:* nacionalne dokumente razvojnega načrtovanja
* razvojne politike na ravni programov po strukturi razvojne klasifikacije programskega proračuna
* razvojne dokumente Evropske unije in mednarodnih organizacij
 | NE |
| **7.a Predstavitev ocene finančnih posledic nad 40.000 EUR:** Finančnih posledic nad 40.000 EUR ni. |
| **I. Ocena finančnih posledic, ki niso načrtovane v sprejetem proračunu** |
|  | Tekoče leto (t) | t + 1 | t + 2 | t + 3 |
| Predvideno povečanje (+) ali zmanjšanje (**–**) prihodkov državnega proračuna  | 0 | 0 | 0 | 0 |
| Predvideno povečanje (+) ali zmanjšanje (**–**) prihodkov občinskih proračunov  | 0 | 0 | 0 | 0 |
| Predvideno povečanje (+) ali zmanjšanje (**–**) odhodkov državnega proračuna  | 0 | 0 | 0 | 0 |
| Predvideno povečanje (+) ali zmanjšanje (**–**) odhodkov občinskih proračunov | 0 | 0 | 0 | 0 |
| Predvideno povečanje (+) ali zmanjšanje (**–**) obveznosti za druga javnofinančna sredstva | 0 | 0 | 0 | 0 |
| **II. Finančne posledice za državni proračun** |
| **II.a Pravice porabe za izvedbo predlaganih rešitev so zagotovljene:** |
| Ime proračunskega uporabnika  | Šifra in naziv ukrepa, projekta | Šifra in naziv proračunske postavke | Znesek za tekoče leto (t) | Znesek za t + 1 |
| / | / | / | / | / |
| **SKUPAJ** | / | / |
| **II.b Manjkajoče pravice porabe bodo zagotovljene s prerazporeditvijo:** |
| Ime proračunskega uporabnika  | Šifra in naziv ukrepa, projekta | Šifra in naziv proračunske postavke  | Znesek za tekoče leto (t) | Znesek za t + 1  |
| / | / | / | / | / |
| **SKUPAJ** |  |  |
| **II.c Načrtovana nadomestitev zmanjšanih prihodkov in povečanih odhodkov proračuna:** |
| Novi prihodki | Znesek za tekoče leto (t) | Znesek za t + 1 |
|  |  |  |
| **SKUPAJ** |  |  |
| **OBRAZLOŽITEV:** 1. **Ocena finančnih posledic, ki niso načrtovane v sprejetem proračunu**

V zvezi s predlaganim vladnim gradivom se navedejo predvidene spremembe (povečanje, zmanjšanje):* prihodkov državnega proračuna in občinskih proračunov,
* odhodkov državnega proračuna, ki niso načrtovani na ukrepih oziroma projektih sprejetih proračunov,
* obveznosti za druga javnofinančna sredstva (drugi viri), ki niso načrtovana na ukrepih oziroma projektih sprejetih proračunov.
1. **Finančne posledice za državni proračun**

Prikazane morajo biti finančne posledice za državni proračun, ki so na proračunskih postavkah načrtovane v dinamiki projektov oziroma ukrepov:Predlagane spremembe ne bodo imele vpliva na povečanje ali zmanjšanje javnofinančnih sredstev za izvajanje zakona oziroma uredbe.Za izvajanje zakona in uredbe so sicer sredstva zagotovljena v državnem proračunu, pri proračunskem uporabniku Ministrstvo za gospodarstvo, turizem in šport, na naslednjih proračunskih postavkah:* 59.640.973 EUR za leto 2024 in 41.251.127 EUR za leto 2025 na proračunski postavki 231756 – Spodbujanje investicij, in sicer za dodeljevanje subvencij, in
* 3.434.000 EUR za leto 2024 in 3.444.000 EUR za leto 2025 na proračunski postavki 231790 – Spodbujanje internacionalizacije, in sicer za izvajanje aktivnosti spodbujanja investicij in internacionalizacije.

**II.a Pravice porabe za izvedbo predlaganih rešitev so zagotovljene:***/* **II.b Manjkajoče pravice porabe bodo zagotovljene s prerazporeditvijo:**/**II.c Načrtovana nadomestitev zmanjšanih prihodkov in povečanih odhodkov proračuna:** */* |
| **7.b Predstavitev ocene finančnih posledic pod 40.000 EUR:**/ |
| **8. Predstavitev sodelovanja z združenji občin:** |
| Vsebina predloženega gradiva (predpisa) vpliva na:* + pristojnosti občin,
	+ delovanje občin,
	+ financiranje občin.
 | NE |
| Gradivo (predpis) je bilo poslano v mnenje: * Skupnosti občin Slovenije SOS: NE
* Združenju občin Slovenije ZOS: NE
* Združenju mestnih občin Slovenije ZMOS: NE

Predlogi in pripombe združenj so bili upoštevani:* v celoti,
* večinoma,
* delno,
* niso bili upoštevani.

Bistveni predlogi in pripombe, ki niso bili upoštevani. |
| **9. Predstavitev sodelovanja javnosti:** |
| Gradivo je bilo predhodno objavljeno na spletni strani predlagatelja: | DA |
|  |
| Datum objave na portalu E-Demokracija: 13. 3. 2024V razpravo, ki je trajala 30 dni, so bili vključeni: Tekom javne razprave je na ministrstvo prispel dopis zainteresiranega državljana, ki v dopisu ni podal predlogov, temveč je postavil nekaj vprašanj, na katera smo odgovorili in podali pojasnila.Upoštevani so bili:* v celoti,
* večinoma,
* delno,
* niso bili upoštevani.

Bistvena mnenja, predlogi in pripombe, ki niso bili upoštevani in razlogi za neupoštevanje: |
| **10. Pri pripravi gradiva so bile upoštevane zahteve iz Resolucije o normativni dejavnosti:** | DA |
| **11. Gradivo je uvrščeno v delovni program vlade:** | NE |
|  Matjaž Han minister |

Priloge:

* Predlog Uredbe o načinu ugotavljanja pogojev in meril za dodelitev investicijskih spodbud za investicije v raziskave in razvoj ter inovacije
* Priloga 1: Merila za dodelitev spodbud za investicije v raziskave in razvoj ter inovacije (7. člen uredbe)
* Priloga 2: Merila za dodelitev spodbud za investicije v raziskave in razvoj ter inovacije, ki bistveno prispevajo k razvoju slovenskega gospodarstva (8. člen uredbe)
* Priloga 3: Sestavine investicijskega programa

**Priloga**

 **PREDLOG**

**(EVA 2024-2180-0004)**

Na podlagi sedmega odstavka 4.a člena in tretjega odstavka 5. člena Zakona o spodbujanju investicij (Uradni list RS, št. 13/18, 204/21, 29/22, 65/23 in 31/24) Vlada Republike Slovenije izdaja

**UREDBO**

**o načinu ugotavljanja pogojev in meril za dodelitev investicijskih spodbud za investicije v raziskave in razvoj ter inovacije**

I. SPLOŠNE DOLOČBE

**1. člen**

**(vsebina)**

Ta uredba določa pogoje in način ugotavljanja izpolnjevanja pogojev in ovrednotenja meril za dodelitev investicijskih spodbud (v nadaljnjem besedilu: spodbude) za investicije v raziskave in razvoj ter inovacije in določa pristojne organe za izvajanje 12. člena Uredbe Komisije (EU) št. 651/2014 z dne 17. junija 2014 o razglasitvi nekaterih vrst pomoči za združljive z notranjim trgom pri uporabi členov 107 in 108 Pogodbe (UL L št. 187 z dne 26. 6. 2014, str. 1), zadnjič spremenjene z Uredbo Komisije (EU) 2023/1315 z dne 23. junija 2023 o spremembi Uredbe (EU) št. 651/2014 o razglasitvi nekaterih vrst pomoči za združljive z notranjim trgom pri uporabi členov 107 in 108 Pogodbe ter Uredbe (EU) 2022/2473 o razglasitvi nekaterih vrst pomoči za podjetja, ki se ukvarjajo s proizvodnjo, predelavo in trženjem ribiških proizvodov in proizvodov iz akvakulture, za združljive z notranjim trgom z uporabo členov 107 in 108 Pogodbe (UL L št. 167 z dne 30. 6. 2023, str. 1), (v nadaljnjem besedilu: Uredba 651/2014/EU).

**2. člen**

**(pomen izrazov)**

Izrazi, uporabljeni v tej uredbi, pomenijo:

1. eksperimentalni razvoj pomeni pridobivanje, združevanje, oblikovanje in uporabo obstoječega znanstvenega, tehnološkega, poslovnega in drugega ustreznega znanja in spretnosti, katerih cilj je razvoj novih ali izboljšanih proizvodov, procesov ali storitev, vključno z digitalnimi, na katerem koli področju ali v kateri koli tehnologiji, industriji ali sektorju (med drugim vključno z digitalnimi industrijami in tehnologijami, kot so superračunalništvo, kvantne tehnologije, tehnologije blokovnih verig, umetna inteligenca, kibernetska varnost, velepodatki in tehnologije v oblaku ali na robu). To lahko zajema na primer tudi dejavnosti, usmerjene v konceptualne opredelitve, načrtovanje in dokumentiranje novih proizvodov, procesov ali storitev. Eksperimentalni razvoj lahko vključuje izdelavo prototipov, predstavitve, pilotne projekte, preizkušanje in potrjevanje novih ali izboljšanih proizvodov, procesov ali storitev v okoljih, ki predstavljajo dejanske pogoje obratovanja, kadar je osnovni cilj nadalje tehnično izboljšati v veliki meri neustaljene proizvode, procese ali storitve. To lahko vključuje razvoj prototipa ali pilotnega projekta za tržno uporabo, ki je obvezno končni tržni izdelek in je predrag, da bi ga izdelali samo za namene predstavitve in potrjevanja. Eksperimentalni razvoj ne vključuje rednih ali občasnih sprememb obstoječega proizvoda, proizvodnih linij, proizvodnih procesov, storitev in drugih tekočih dejavnosti, tudi če takšne spremembe lahko pomenijo izboljšanje;
2. industrijska raziskava pomeni načrtovano raziskavo ali kritično preiskavo, katere namen je pridobivanje novega znanja in spretnosti za razvoj novih proizvodov, procesov ali storitev ali za znatno izboljšanje obstoječih proizvodov, procesov ali storitev, vključno z digitalnimi, na katerem koli področju ali v kateri koli tehnologiji, industriji ali sektorju (med drugim vključno z digitalnimi industrijami in tehnologijami, kot so superračunalništvo, kvantne tehnologije, tehnologije blokovnih verig, umetna inteligenca, kibernetska varnost, velepodatki in tehnologije v oblaku). Industrijska raziskava vključuje oblikovanje komponent kompleksnih sistemov in lahko zajema izdelavo prototipov v laboratorijskem okolju ali okolju s simuliranimi vmesniki obstoječih sistemov ter pilotnih linij, kadar je to potrebno za industrijske raziskave, zlasti za vrednotenje generične tehnologije;
3. inovacijski grozdi pomenijo strukture ali organizirane skupine neodvisnih strani (na primer inovativnih novoustanovljenih podjetij, malih, srednjih in velikih gospodarskih družb, pa tudi organizacij za razširjanje raziskav in znanja, raziskovalnih infrastruktur, preizkusnih in eksperimentalnih infrastruktur, vozlišč digitalnih inovacij, neprofitnih organizacij in drugih povezanih ekonomskih udeležencev), namenjene podpori inovativne dejavnosti in novim načinom sodelovanja, na primer z digitalnimi sredstvi, souporabo in/ali spodbujanjem souporabe zmogljivosti in izmenjave znanja in izkušenj ter učinkovitim prispevanjem k prenosu znanja, mreženju, razširjanju informacij in sodelovanju med podjetji in drugimi organizacijami v grozdu;
4. intenzivnost spodbude pomeni znesek spodbude, izražen kot odstotek upravičenih stroškov;
5. napotitev pomeni začasno zaposlitev osebja s strani upravičenca in s pravico osebja, da se vrne k prejšnjemu delodajalcu;
6. neopredmetena sredstva so sredstva, ki nimajo fizične ali finančne oblike (na primer patenti, licence, strokovno znanje ali druga intelektualna lastnina);
7. opredmetena sredstva so zemljišča, stavbe in obrati, stroji in oprema;
8. organizacija za raziskovanje in širjenje znanja pomeni gospodarsko družbo, katere glavni cilj je neodvisna izvedba temeljnih raziskav, industrijskih raziskav ali eksperimentalnega razvoja ali obsežno razširjanje rezultatov teh dejavnosti prek izobraževanja, objav ali prenosa znanja;
9. organizacijske inovacije pomenijo izvajanje novih organizacijskih metod na ravni gospodarske družbe (na ravni skupine v danem industrijskem sektorju v Evropskem gospodarskem prostoru (v nadaljnjem besedilu: EGP)), pri organizaciji delovnega mesta ali v poslovnih odnosih, tudi na primer z uporabo novih ali inovativnih digitalnih tehnologij. Ta opredelitev izraza izključuje spremembe, ki temeljijo na organizacijskih metodah, ki jih podjetje že uporablja, spremembe strategije upravljanja, združitve in prevzema, prenehanje uporabe procesa, preproste kapitalske zamenjave ali razširitve, spremembe, ki izhajajo izključno iz sprememb cen dejavnikov, prilagajanje željam strank, lokalizacijo, redne sezonske in druge ciklične spremembe ter trgovanje z novimi ali znatno izboljšanimi proizvodi;
10. podporne storitve za inovacije pomenijo zagotavljanje pisarniških prostorov, bank podatkov, storitev v oblaku in shranjevanja podatkov, knjižnic, tržnih raziskav, laboratorijev, označevanja kakovosti, preizkušanja, eksperimentiranja in certificiranja ali drugih povezanih storitev, vključno s tistimi, ki jih zagotavljajo organizacije za raziskave in širjenje znanja, raziskovalne infrastrukture, preizkusne in eksperimentalne infrastrukture ali inovacijski grozdi, da se razvijejo učinkovitejši ali tehnološko naprednejši proizvodi, procesi ali storitve, vključno z izvajanjem inovativnih tehnologij in rešitev (tudi digitalnih);
11. procesne inovacije pomenijo izvajanje novih ali znatno izboljšanih proizvodnih ali dostavnih metod, vključno z znatnimi spremembami tehnik, opreme ali programske opreme, na ravni gospodarske družbe (na ravni skupine v danem industrijskem sektorju v EGP), tudi na primer z uporabo novih ali inovativnih digitalnih tehnologij ali rešitev. Ta opredelitev izraza izključuje manjše spremembe ali izboljšave, povečanje proizvodnih ali storitvenih zmogljivosti z dodajanjem proizvodnih ali logističnih sistemov, zelo podobnih tistim, ki so že v uporabi, prenehanje uporabe procesa, preprosto kapitalsko zamenjavo ali razširitev, spremembe, ki izhajajo izključno iz sprememb cen dejavnikov, prilagajanje željam strank, lokalizacijo, redne sezonske in druge ciklične spremembe ter trgovanje z novimi ali znatno izboljšanimi proizvodi;
12. raziskovalci so osebe, razporejene za delo na investiciji, z diplomo terciarnega izobraževanja;
13. raziskovalna infrastruktura pomeni objekte in naprave, vire in s tem povezane storitve, ki jih znanstvena skupnost uporablja za izvajanje raziskav na zadevnih področjih, ter zajema znanstveno opremo ali sklope instrumentov, na znanju temelječe vire, kot so zbirke, arhivi ali strukturirane znanstvene informacije, zagotavljanje infrastruktur, temelječih na informacijski in komunikacijski tehnologiji, kot so infrastruktura GRID ter računalniške, programske in komunikacijske infrastrukture, ali kakršna koli druga edinstvena sredstva, bistvena za izvajanje raziskav. Take infrastrukture so lahko na enem mestu ali razpršene (organizirana mreža virov) v skladu s členom 2(a) Uredbe Sveta (ES) št. 723/2009 z dne 25. junija 2009 o pravnem okviru Skupnosti za Konzorcij evropske raziskovalne infrastrukture (ERIC);
14. strokovni in tehnični sodelavci so podporno osebje, razporejeno za delo na investiciji;
15. stroški osebja pomenijo stroške raziskovalcev, tehnikov in drugega podpornega osebja v obsegu, v katerem so zaposleni v okviru zadevne investicije ali dejavnosti;
16. svetovalne storitve za inovacije pomenijo svetovanje, pomoč in usposabljanje na področju prenosa znanja, pridobitve, zaščite in izkoriščanja neopredmetenih sredstev ter uporabe standardov in predpisov, v katerih so zajete, ter svetovanje, pomoč ali usposabljanje pri uvajanju ali uporabi inovativnih tehnologij in rešitev (vključno z digitalnimi);
17. študija izvedljivosti pomeni oceno in analizo potenciala investicije, katerih cilj je podpora procesu odločanja z objektivnim in razumnim ugotavljanjem prednosti in pomanjkljivosti ter priložnosti in nevarnosti investicije, poleg tega pa tudi opredelitev virov, ki so potrebni pri njenem izvajanju, in ne nazadnje možnosti, da bo uspešna;
18. temeljna raziskava pomeni eksperimentalno ali teoretično delo, ki se izvaja predvsem zaradi pridobivanja novega znanja o temeljnih načelih pojavov in opazovanih dejstev, ne da bi bilo neposredno usmerjeno v tržno uporabo;
19. upravičeni stroški, za katere je dopustno dodeljevanje pomoči za investicije v raziskave in razvoj ter inovacije, so stroški, opredeljeni v tej uredbi glede na posamezno kategorijo investicije v raziskave in razvoj ter inovacije;
20. visokokvalificirano osebje pomeni osebje z diplomo terciarnega izobraževanja in vsaj petimi leti ustreznih strokovnih izkušenj, kar lahko vključuje tudi doktorsko usposabljanje.

(2) Pri opredelitvi velikosti gospodarskih družb iz te uredbe se upoštevajo opredelitve, kot jih določa Priloga I k Uredbi 651/2014/EU.

**3. člen**

**(vrstni red obravnave vlog)**

Vloge za dodelitev spodbude se obravnavajo glede na vrstni red prispetja popolnih vlog.

II. NAČIN UGOTAVLJANJA POGOJEV ZA DODELITEV SPODBUD

**4. člen**

**(prejemnik spodbude in sodelovanje med investitorji)**

(1) Za prejemnika investicijske spodbude se šteje tudi organizacija za raziskovanje in širjenje znanja ali inovacijski grozd, če sta del konzorcija investitorjev in če v zvezi s posamično investicijo v raziskave in razvoj ter inovacije opravljata gospodarsko dejavnost.

(2) Če gre za investicijo, pri kateri sodeluje več investitorjev, morajo ti za ureditev medsebojnih obveznosti in razmerij skleniti konzorcijsko pogodbo, ki vsebuje najmanj naslednje sestavine:

1. imenovanje vodilnega konzorcijskega partnerja, ki je velika gospodarska družba, kot prijavitelja in prejemnika spodbud za vse partnerje ter sklenitelja pogodbe o dodelitvi sredstev;
2. pooblastilo konzorcijskih partnerjev vodilnemu konzorcijskemu partnerju za predložitev skupne vloge, zastopanje konzorcija in sklenitev pogodbe o dodelitvi sredstev v imenu vseh konzorcijskih partnerjev ter vso komunikacijo v zvezi z investicijo;
3. delitev aktivnosti v zvezi z izpolnjevanjem investicijskega programa med konzorcijskimi partnerji;
4. opredelitev vseh pravic in obveznosti konzorcijskih partnerjev, med katerimi mora biti zlasti:

a) opredeljena (so)odgovornost prijavitelja in vseh drugih konzorcijskih partnerjev ter obveznost za vračilo sredstev, če se pri katerem koli partnerju začne postopek zaradi insolventnosti ali prisilnega prenehanja ali postopek izbrisa brez likvidacije ali prisilne likvidacije ali likvidacije,

b) opredeljena (so)odgovornost prijavitelja in vseh konzorcijskih partnerjev ter obveznost za vračilo subvencijskih sredstev v primeru zahtevka za vračilo subvencijskih sredstev zaradi ugotovljenih nepravilnosti pri katerem koli konzorcijskem partnerju,

c) opredeljeno upravljanje sprememb, nastalih pri izvajanju investicije:

* ravnanje v primeru kršitev določb konzorcijske pogodbe s strani posameznih konzorcijskih partnerjev,
* reševanje sporov in veljavnost pogodbe,
* obveznosti glede izvedbe prenakazila sredstev vodilnega konzorcijskega partnerja drugim konzorcijskim partnerjem v treh delovnih dneh po prejemu sredstev;

č) upravljanje pravic v zvezi z rezultati investicije in v tem v okviru tudi opredelitev:

* da se rezultati sodelovanja, iz katerih ne izhajajo pravice intelektualne lastnine, splošno razširjajo in se lahko katere koli pravice intelektualne lastnine, ki izhajajo iz dejavnosti raziskovalnih organizacij ali raziskovalnih infrastruktur, v celoti dodelijo organizacijam za raziskovanje in razširjanje znanja,
* da se katere koli pravice intelektualne lastnine, ki izhajajo iz investicije, ter s tem povezane pravice dostopa sodelujočim partnerjem dodelijo tako, da ustrezno odražajo njihove delovne sklope, prispevke in interese, ali
* da raziskovalne organizacije ali raziskovalne infrastrukture prejmejo nadomestilo v višini tržne cene za pravice intelektualne lastnine, ki izhajajo iz njihovih dejavnosti in so dodeljene udeleženim podjetjem ali za katere se udeleženim podjetjem dodelijo pravice dostopa. Pri tem se absolutni znesek vrednosti vseh prispevkov, to je finančnih in nefinančnih, udeleženih podjetij k stroškom dejavnosti raziskovalnih organizacij ali raziskovalnih infrastruktur, iz katerih izhajajo zadevne pravice intelektualne lastnine, lahko odšteje od navedenega nadomestila.

**5. člen**

**(osnova za določitev vrednosti sofinanciranja)**

Za ugotavljanje osnove za določitev vrednosti sofinanciranja se uporabijo podatki o upravičenih stroških investicije v raziskave in razvoj ter inovacije brez davka na dodano vrednost ter drugih davkov in dajatev.

**6. člen**

**(ohranjanje povprečnega števila zaposlenih)**

(1) Šteje se, da je pogoj ohranjanja najmanj povprečnega števila zaposlenih v obdobju izvajanja investicije iz 2. točke prvega odstavka 4.a člena Zakona o spodbujanju investicij (Uradni list RS, št. 13/18, 204/21, 29/22, 65/23 in 31/24; v nadaljnjem besedilu: zakon) izpolnjen, če je povprečno število zaposlenih v prejemniku spodbude v obdobju izvajanja investicije enako ali višje od povprečnega števila zaposlenih v prejemniku spodbude v zadnjih dvanajstih mesecih pred oddajo vloge. Izpolnjenost pogoja se preverja po zaključku obdobja izvajanja investicije.

(2) V vlogi za dodelitev spodbude mora investitor predložiti podatek o številu zaposlenih v prejemniku spodbude v zadnjih dvanajstih mesecih pred oddajo vloge.

**7. člen**

**(merila za ocenjevanje investicije iz prvega odstavka 4.a člena zakona)**

(1) Pri odločanju o dodelitvi in višini spodbude za investicije v raziskave in razvoj ter inovacije iz prvega odstavka 4.a člena zakona se merila za dodelitev spodbud iz 3. točke prvega odstavka 4.a člena zakona ovrednotijo na naslednji način:

|  |  |
| --- | --- |
| Merilo | Največ mogočih točk |
| I. Odličnost investicije  | 50 |
| Prispevek investicije k izzivu, s katerim se investicija ukvarja | 25 |
| Stopnja tehnološke odličnosti (Beyond-State-of-the-Art) investicije | 25 |
| II. Ekonomski vidik investicije | 15 |
|  | Skladnost investicije s Strategijo razvoja Slovenije 2030, Znanstvenoraziskovalno in inovacijsko strategijo Slovenije, Slovensko strategijo trajnostne pametne specializacije S5 in cilji Strateških razvojno-inovacijskih partnerstev ter strategijo razvoja novih tehnologij v gospodarski dejavnosti, v katero se umešča investitor | 15 |
| III. Okoljski vidik investicije (alternativno z digitalnim elementom socialnega vidika) | 15 |
|  | Prispevek investicije na področju prehoda na krožno gospodarstvo | 15 |
| IV. Digitalni element socialnega vidika investicije (alternativno z okoljskim vidikom) | 15 |
|  | Prispevek investicije k digitalni preobrazbi | 15 |
| V. Kakovost in učinkovitost izvajanja investicije | 20 |
|  | Organizacija in vodenje investicije | 20 |
| Največ mogočih točk | 100 |

(2) Merili za presojo okoljskega vidika in digitalnega elementa socialnega vidika investicije se presojata alternativno tako, da investitor v vlogi za dodelitev spodbude označi, po katerem od teh vidikov naj se presoja investicija v raziskave in razvoj ter inovacije.

(3) Merila iz prvega odstavka tega člena so podrobneje ovrednotena v Prilogi 1, ki je sestavni del te uredbe.

(4) Komisija iz 16. člena zakona za strokovni pregled in ocenjevanje popolnih vlog glede na merila iz tega člena lahko angažira zunanje strokovnjake z domačimi in mednarodnimi referencami na področju, ki ga zadeva investicija v raziskave in razvoj ter inovacije.

(5) Če je investicija ocenjena z manj kot 75 točkami, se vloga zavrne.

**8. člen**

**(merila za ocenjevanje investicije iz drugega odstavka 4.a člena zakona)**

(1) Pri odločanju o dodelitvi in višini spodbude za investicije v raziskave in razvoj ter inovacije iz drugega odstavka 4.a člena zakona se investicija iz 3. točke prvega odstavka 4.a člena zakona ocenjuje po merilih, ovrednotenih na naslednji način:

|  |  |
| --- | --- |
| Merilo | Največ mogočih točk |
| I. Odličnost investicije  | 50 |
| Prispevek investicije k izzivu, s katerim se investicija ukvarja | 25 |
| Stopnja tehnološke odličnosti (Beyond-State-of-the-Art) investicije | 25 |
| II. Ekonomski vidik investicije | 15 |
| Skladnost investicije s Strategijo razvoja Slovenije 2030, Znanstvenoraziskovalno in inovacijsko strategijo Slovenije, Slovensko strategijo trajnostne pametne specializacije S5 in cilji Strateških razvojno-inovacijskih partnerstev ter strategijo razvoja novih tehnologij v gospodarski dejavnosti, v katero se umešča partnerstvo | 5 |
| Skladnost investicije s strategijami razvoja sodelujočih konzorcijskih partnerjev | 5 |
| Velikost investicije | 5 |
| III. Okoljski vidik investicije (alternativno z digitalnim elementom socialnega vidika) | 15 |
| Prispevek investicije na področju prehoda na krožno gospodarstvo | 15 |
| IV. Digitalni element socialnega vidika investicije (alternativno z okoljskim) | 15 |
| Prispevek investicije k digitalni preobrazbi | 15 |
| V. Kakovost in učinkovitost partnerstva | 20 |
| Utemeljitev uveljavljenosti partnerjev konzorcija in dokazilo o obstoju javno predstavljenega predhodnega dogovora partnerjev o strateškem razvojnem sodelovanju na področju investicije | 14 |
| Vpliv investicije na razvoj ekosistema partnerjev | 6 |
| VI. Kakovost in učinkovitost izvajanja investicije | 20 |
| Organizacija in vodenje investicije | 20 |
| Največ mogočih točk | 120 |

(2) Merili za presojo okoljskega vidika in digitalnega elementa socialnega vidika investicije se presojata alternativno tako, da investitor v vlogi za dodelitev spodbude označi, po katerem od teh vidikov naj se presoja investicija v raziskave in razvoj ter inovacije.

(3) Merila za dodelitev spodbud iz prvega odstavka tega člena so podrobneje ovrednotena v Prilogi 2, ki je sestavni del te uredbe.

(4) Komisija iz 16. člena zakona za strokovni pregled in ocenjevanje popolnih vlog glede na merila iz tega člena lahko angažira zunanje strokovnjake z domačimi in mednarodnimi referencami na področju, ki ga zadeva investicija v raziskave in razvoj ter inovacije.

(5) Če je investicija ocenjena z manj kot 80 točkami, se vloga zavrne.

**9. člen**

**(izvedljivost in upravičenost investicije)**

Ekonomska, finančna, tehnična, prostorska in tehnološka izvedljivost ter upravičenost investicije iz 4. točke 4.a člena zakona se ugotavljajo na podlagi investicijskega programa, ki ga potrdi investitor oziroma konzorcij partnerjev.

**10. člen**

**(investicijski program)**

(1) Investitor oziroma konzorcij partnerjev mora k vlogi za dodelitev spodbude priložiti investicijski program.

(2) Investicijski program za investicijo iz prvega ali drugega odstavka 4.a člena zakona mora poleg sestavin, navedenih v uredbi, ki ureja enotno metodologijo za pripravo in obravnavo investicijske dokumentacije, vsebovati vsaj še sestavine, ki so opredeljene v Prilogi 3, ki je sestavni del te uredbe.

|  |
| --- |
|  |
|  |
|  |
|  |
|  |
|  |
|  |
|  |
|  |
|  |
|  |
|  |
|  |
|  |
|  |
|  |
|  |
|  |
|  |
|  |
|  |
|  |
|  |
|  |
|  |
|  |

(3) Investicijski program mora biti izdelan strokovno in v okviru razpoložljivih podatkov. Investitor oziroma konzorcij investitorjev mora zagotoviti usposobljenost izdelovalcev investicijskega programa, ki jo dokazuje z navedbo domačih in mednarodnih izkušenj s pripravo primerljivih investicij v raziskave in razvoj ter inovacije.

**11. člen**

**(povečana dodana vrednost)**

(1) Šteje se, da je pogoj povečanja dodane vrednosti na zaposlenega v dveh letih po zaključku investicije izpolnjen, če je dodana vrednost na zaposlenega v prejemnici spodbude, ki je velika gospodarska družba, za poslovno leto, ki sledi dvema poslovnima letoma po letu zaključka investicije, višja od dodane vrednosti na zaposlenega v isti prejemnici spodbude v zadnjem poslovnem letu pred letom oddaje vloge.

(2) V vlogi za dodelitev spodbude mora investitor predložiti podatek o dodani vrednosti na zaposlenega v prejemnici spodbude, ki je velika gospodarska družba, v zadnjem poslovnem letu pred letom oddaje vloge.

III. NAČIN UGOTAVLJANJA UPRAVIČENE VIŠINE SPODBUD

1. Splošno

**12. člen**

**(kategorizacija investicij v raziskave in razvoj ter inovacije)**

(1) Investicije v raziskave in razvoj ter inovacije, ki izpolnjujejo pogoje za dodelitev spodbud po zakonu in tej uredbi, se razvrstijo v eno ali več naslednjih kategorij:

1. investicija za raziskovalne in razvojne projekte,
2. gradnja ali posodobitev raziskovalne infrastrukture,
3. investicija v inovacijski grozd,
4. investicija v inovacije za male in srednje velike gospodarske družbe ali
5. investicija v procesne in organizacijske inovacije.

(2) Celotni sofinanciran del raziskovalnega in razvojnega projekta iz prve točke prejšnjega odstavka se razvrsti v eno ali več naslednjih podkategorij:

1. temeljna raziskava,
2. industrijska raziskava,
3. eksperimentalni razvoj,
4. študija izvedljivosti.

**13. člen**

**(seštevanje pomoči)**

(1) Pri dodelitvi spodbud, za katere veljajo pravila o državnih pomočeh, veljajo zgornje meje državne pomoči in pragovi za priglasitev ne glede na to, iz katerih javnih sredstev je državna pomoč dodeljena in ali je dodeljena v okviru več shem ali individualnih državnih pomoči hkrati za dejavnost, investicijo ali gospodarsko družbo. Državna pomoč za iste upravičene stroške se lahko sešteva le, če seštevek ne preseže najvišje državne pomoči ali najvišjega zneska državne pomoči v skladu s to uredbo.

(2) Dodelitev spodbud se ne sme združevati s pomočjo *de minimis* za iste upravičene stroške, če bi bile s tem presežene dovoljene mejne vrednosti državnih pomoči.

2. Spodbude za raziskovalne in razvojne projekte

**14. člen**

**(upravičeni stroški pri raziskovalnih in razvojnih projektih)**

(1) Pri investicijah, ki so temeljne raziskave, industrijske raziskave ali eksperimentalni razvoj, so upravičeni stroški:

1. stroški osebja,
2. stroški opredmetenih sredstev,
3. stroški neopredmetenih sredstev,
4. stroški storitev zunanjih izvajalcev,
5. stroški materiala in posredni stroški.

(2) Upravičeni stroški osebja so stroški raziskovalcev, tehnikov in drugega podpornega osebja v obsegu zaposlitve na investiciji.

(3) Upravičeni stroški opredmetenih sredstev so stroški instrumentov in opreme v obsegu in za obdobje uporabe v investiciji ter stroški stavb in zemljišča v obsegu in za obdobje, kot se uporabljajo za investicijo. Kadar se ti instrumenti in oprema ne uporabljajo samo za investicijo v vsej njihovi življenjski dobi, so upravičeni samo stroški amortizacije, izračunani na podlagi splošno sprejetih računovodskih načel, ki ustrezajo trajanju investicije. Glede stavb so upravičeni le stroški amortizacije, izračunani na podlagi splošno sprejetih računovodskih načel, ki ustrezajo trajanju investicije. Za zemljišče so upravičeni stroški komercialnega prenosa ali dejanski stroški kapitala.

(4) Upravičeni stroški neopredmetenih sredstev so stroški pogodbenih raziskav, znanja in patentov, ki so bili kupljeni ali za katere je bilo pridobljeno licenčno dovoljenje od zunanjih virov po običajnih tržnih pogojih.

(5) Upravičeni stroški storitev zunanjih izvajalcev so stroški svetovalnih in drugih ustreznih storitev, kupljenih po običajnih tržnih pogojih in uporabljenih izključno za investicijo. Strošek storitve zunanjega izvajalca je neupravičen, če je zunanji izvajalec:

a) povezana družba v skladu z zakonom, ki ureja gospodarske družbe,

b) zakoniti zastopnik končnega prejemnika, član organa upravljanja ali nadzora ali njegov družinski član,

c) neposredno ali prek drugih pravnih oseb v več kot 25-odstotnem deležu udeležen pri ustanoviteljskih pravicah, upravljanju ali kapitalu končnega prejemnika,

č) zaposlen pri končnem prejemniku in opravlja storitev na podlagi avtorske ali podjemne pogodbe ali kot samostojni podjetnik,

d) konzorcijski partner in

e) podjetje, katerega večinski lastnik ali zakoniti zastopnik je zaposlen pri končnem prejemniku.

(6) Upravičeni stroški materiala in posredni stroški so ustrezno knjiženi dodatni režijski stroški in drugi stroški poslovanja, vključno s stroški materiala, zalog in podobnih izdelkov, nastali neposredno kot posledica investicije.

(7) Pri študiji izvedljivosti so upravičeni stroški študij. Za stroške študij se smiselno uporablja prvi odstavek tega člena.

**15. člen**

**(intenzivnost in višina spodbud)**

(1) Pri temeljni raziskavi intenzivnost spodbude lahko dosega do 100 % upravičenih stroškov temeljne raziskave.

(2) Pri industrijski raziskavi intenzivnost spodbude ne sme presegati 50 % upravičenih stroškov industrijske raziskave.

(3) Pri eksperimentalnem razvoju intenzivnost spodbude ne sme presegati 25 % upravičenih stroškov za eksperimentalni razvoj.

(4) Pri študiji izvedljivosti intenzivnost spodbude ne sme presegati 50 % upravičenih stroškov študije izvedljivosti.

(5) Ne glede na drugi in tretji odstavek tega člena se intenzivnost spodbude za industrijske raziskave in eksperimentalni razvoj lahko poveča do največje intenzivnosti spodbude v višini 80 % upravičenih stroškov v naslednjih primerih:

1. za 10 odstotnih točk za srednje velike gospodarske družbe in 20 odstotnih točk za male gospodarske družbe;
2. za 15 odstotnih točk, če je izpolnjen eden od naslednjih pogojev:
3. investicija vključuje učinkovito sodelovanje med gospodarskimi družbami, od katerih je vsaj ena mala ali srednje velika, ali se investicija izvaja v vsaj dveh državah članicah ali pa v eni državi članici in eni pogodbenici Sporazuma Evropskega gospodarskega prostora, nobena posamezna gospodarska družba pa ne nosi več kot 70 % upravičenih stroškov, ali
4. investicija vključuje učinkovito sodelovanje med gospodarsko družbo in eno ali več organizacij za raziskovanje in širjenje znanja, kadar slednje krijejo vsaj 10 % upravičenih stroškov in imajo pravico objaviti svoje rezultate raziskav, ali

c) rezultati investicije se splošno razširjajo prek konferenc, objav, prosto dostopnih zbirk podatkov ali brezplačne in odprtokodne programske opreme.

(6) Ne glede na četrti odstavek tega člena se intenzivnost spodbude za študije izvedljivosti lahko poveča za 10 odstotnih točk za srednje velike gospodarske družbe in 20 odstotnih točk za male gospodarske družbe.

(7) Ne glede na prvi do šesti odstavek tega člena absolutni znesek spodbud ne sme presegati naslednjih pragov:

1. 55.000.000 eurov na gospodarsko družbo in na investicijo pri investiciji, ki je pretežno temeljna raziskava, če več kot polovica upravičenih stroškov investicije nastane z dejavnostmi, ki spadajo v kategorijo temeljnih raziskav;
2. 35.000.000 eurov na gospodarsko družbo in na investicijo pri investiciji, ki je pretežno industrijska raziskava, če več kot polovica upravičenih stroškov investicije nastane z dejavnostmi, ki spadajo v kategorijo industrijskih raziskav ali v kategorijo industrijskih ali kategorijo temeljnih raziskav kot celote;
3. 25.000.000 eurov na gospodarsko družbo in na investicijo pri investiciji, ki je pretežno eksperimentalni razvoj, če več kot polovica upravičenih stroškov investicije nastane z dejavnostmi, ki spadajo v kategorijo eksperimentalnega razvoja;
4. 8.250.000 eurov na študijo pri spodbudi za študije izvedljivosti za pripravo na raziskovalne dejavnosti.

3. Spodbude za gradnje ali posodobitve raziskovalnih infrastruktur

**16. člen**

**(upravičeni stroški)**

(1) Pri gradnji ali posodobitvi raziskovalnih infrastruktur so upravičeni stroški naložbe v neopredmetena in opredmetena sredstva.

(2) Glede stroškov v neopredmetena in opredmetena sredstva se smiselno uporablja 14. člen te uredbe.

**17. člen**

**(intenzivnost in višina spodbud)**

(1) Pri gradnji ali posodobitvi raziskovalnih infrastruktur intenzivnost spodbude ne sme presegati 50 % upravičenih stroškov gradnje ali posodobitve raziskovalnih infrastruktur.

(2) Ne glede na prejšnji odstavek absolutni znesek spodbude ne sme presegati 35.000.000 eurov na infrastrukturo pri spodbudi za naložbe v raziskovalne infrastrukture.

**18. člen**

**(dodatni pogoji za dodelitev spodbud)**

(1) Investitor mora v primeru dodelitve spodbude za gradnjo ali posodobitev raziskovalne infrastrukture zagotoviti, da:

1. se financiranje, stroški in prihodki knjižijo ločeno na podlagi dosledno uporabljenih in objektivno utemeljenih načel stroškovnega računovodstva, kadar se raziskovalna infrastruktura uporablja za opravljanje gospodarskih in negospodarskih dejavnostih,
2. cena, ki se zaračuna za delovanje ali uporabo raziskovalne infrastrukture, ustreza tržni ceni in
3. je dostop do raziskovalne infrastrukture omogočen več uporabnikom ter je dodeljen na pregleden in nediskriminatoren način. Podjetjem, ki so financirala najmanj 10 % naložbenih stroškov raziskovalne infrastrukture, se lahko dodeli prednostni dostop pod ugodnejšimi pogoji, sorazmeren s prispevkom podjetij, pod javno dostopnimi pogoji.

(2) Investitor mora v vlogi predvideti delež svojih gospodarskih in negospodarskih dejavnosti med izvajanjem investicije in o tem razmerju vsakoletno poročati v letnih poročilih.

(3) Če se investitorju v času amortizacijske dobe sredstev poveča delež gospodarskih dejavnosti v primerjavi s predvidenim deležem iz prejšnjega odstavka, mora vrniti sredstva, ki presegajo veljavno intenzivnost pomoči.

4. Spodbude za inovacijske grozde

**19. člen**

**(upravičeni stroški)**

(1) Pri spodbudi za izgradnjo ali nadgradnjo inovacijskih grozdov so upravičeni stroški v neopredmetena in opredmetena sredstva.

(2) Pri spodbudi za tekoče poslovanje inovacijskih grozdov so upravičeni stroški osebja in materiala ter posredni stroški, ki so povezani z naslednjimi dejavnostmi:

* spodbujanje inovacijskih grozdov, da se olajšajo sodelovanje, izmenjava informacij in zagotavljanje ali usmerjanje specializiranih in uporabniku prilagojenih podpornih storitev za gospodarske družbe;
* trženje inovacijskega grozda, da se razširi sodelovanje novih gospodarskih družb ali organizacij ter poveča prepoznavnost grozda; in
* upravljanje zmogljivosti inovacijskega grozda; organizacija programov usposabljanja, delavnic in konferenc v podporo izmenjavi znanja, mreženju in mednarodnemu sodelovanju.

(3) Spodbuda za tekoče poslovanje inovacijskega grozda se dodeli za največ tri leta.

(4) Glede stroškov v neopredmetena in opredmetena sredstva, stroškov materiala in posrednih stroškov se smiselno uporablja 14. člen te uredbe.

**20. člen**

**(intenzivnost in višina spodbud)**

(1) Pri naložbah v inovacijske grozde intenzivnost spodbude ne sme presegati 50 % upravičenih stroškov. Intenzivnost spodbude se lahko poveča za 15 odstotnih točk za inovacijske grozde na območju »a« in za 5 odstotnih točk na območju »c«, kot ju določa uredba, ki ureja karto regionalne pomoči.

(2) Intenzivnost spodbude za tekoče poslovanje ne sme presegati 50 % skupnih upravičenih stroškov v obdobju, v katerem je spodbuda dodeljena.

(3) Ne glede na prvi in drugi odstavek tega člena absolutni znesek spodbude ne sme presegati 10.000.000 eurov na inovacijski grozd.

**21. člen**

**(dodatni pogoji za dodelitev spodbud)**

(1) Spodbuda za inovacijski grozd se lahko dodeli lastniku inovacijskega grozda. Pomoč za tekoče poslovanje se lahko dodeli upravljavcu inovacijskega grozda. Če upravljavec ni lastnik, je lahko pravna oseba ali konzorcij gospodarskih družb brez ločene pravne osebe. V vseh primerih mora vsaka gospodarska družba v skladu z veljavnimi računovodskimi standardi voditi ločeno računovodstvo za stroške in prihodke posamezne dejavnosti (lastništvo, delovanje in uporaba grozda).

(2) Investitor mora v primeru dodelitve spodbude za inovacijske grozde zagotoviti, da:

1. je dostop do prostorov, zmogljivosti in dejavnosti inovacijskega grozda omogočen komur koli ter je dodeljen na pregleden in nediskriminatoren način. Podjetjem, ki so financirala najmanj 10 % naložbenih stroškov v inovacijski grozd, se lahko dodeli prednostni dostop pod ugodnejšimi pogoji, sorazmeren s prispevkom podjetij za stroške naložb, pod javno dostopnimi pogoji; in
2. cena, ki se zaračuna za uporabo zmogljivosti inovacijskega grozda ali za sodelovanje pri njegovih dejavnostih, ustreza tržni ceni ali odraža njihove stroške, vključno z razumno maržo.

5. Spodbude za inovacije za male in srednje velike gospodarske družbe

**22. člen**

**(upravičeni stroški)**

(1) Pri spodbudi za inovacije za male in srednje velike gospodarske družbe so upravičeni stroški:

1. stroški za pridobivanje, potrjevanje in obrambo patentov ter druga neopredmetena sredstva,
2. stroški za napotitev visokokvalificiranega osebja iz raziskovalne organizacije za širjenje znanja ali velike gospodarske družbe, ki dela na področju raziskav, razvoja in inovacij na novo ustanovljenem delovnem mestu pri upravičencu in ne nadomešča drugega osebja, ter
3. stroški svetovalnih in podpornih storitev za inovacije.

(2) Glede stroškov osebja in neopredmetenih sredstev se smiselno uporablja 14. člen te uredbe.

**23. člen**

**(intenzivnost in višina spodbude)**

(1) Pri spodbudi za inovacije za male in srednje velike gospodarske družbe intenzivnost spodbude ne sme presegati 50 % upravičenih stroškov.

(2) Ne glede na prejšnji odstavek se lahko intenzivnost spodbude za inovacije za svetovalne in podporne storitve poveča do 100 % upravičenih stroškov pod pogojem, da celotni znesek pomoči za svetovalne in podporne storitve za inovacije ne presega 220.000 eurov na gospodarsko družbo v katerem koli triletnem obdobju.

(3) Ne glede na prvi in drugi odstavek tega člena absolutni znesek spodbude ne sme presegati 10.000.000 eurov na gospodarsko družbo in na investicijo pri spodbudi za inovacije za male in srednje velike gospodarske družbe.

6. Spodbude za procesne in organizacijske inovacije

**24. člen**

**(upravičeni stroški)**

(1) Pri spodbudi za procesne in organizacijske inovacije so upravičeni stroški:

1. stroški osebja,
2. stroški opredmetenih sredstev,
3. stroški neopredmetenih sredstev,
4. stroški materiala in posredni stroški.

(2) Glede stroškov osebja, opredmetenih in neopredmetenih sredstev ter stroškov materiala in posrednih stroškov se smiselno uporablja 14. člen te uredbe.

**25. člen**

**(intenzivnost in višina spodbude)**

(1) Pri spodbudi za procesne in organizacijske inovacije intenzivnost spodbude ne sme presegati 15 % upravičenih stroškov za velike gospodarske družbe in 50 % upravičenih stroškov za male in srednje velike gospodarske družbe.

(2) Ne glede na prejšnji odstavek absolutni znesek spodbude ne sme presegati 12.500.000 eurov na gospodarsko družbo in na investicijo pri spodbudi za procesne in organizacijske inovacije.

**26. člen**

**(sodelovanje družb)**

Spodbuda za velike gospodarske družbe za procesne in organizacijske inovacije se lahko dodeli, če te družbe dejansko sodelujejo z malimi in srednje velikimi gospodarskimi družbami v dejavnosti, ki prejema spodbudo, in če sodelujoče male in srednje velike gospodarske družbe povzročijo vsaj 30 % skupnih upravičenih stroškov.

7. Posebna določba

**27. člen**

**(spodbude za organizacije za raziskovanje in širjenje znanja)**

(1) Ne glede na omejitve iz 15. člena te uredbe je dopustna dodelitev spodbud organizacijam za raziskovanje in širjenje znanja v višini 80 % upravičenih stroškov, če organizacija za raziskovanje in širjenje znanja dokaže, da gre pri dodelitvi spodbud za financiranje njenih negospodarskih dejavnosti ter da zagotavlja ločeno računovodstvo za gospodarske in negospodarske dejavnosti, ki preprečuje navzkrižno subvencioniranje gospodarskih dejavnosti.

(2) Za negospodarske dejavnosti iz prejšnjega odstavka se štejejo:

1. izobraževanje za več usposobljenih človeških virov in bolje usposobljene človeške vire v okviru sistema javnega izobraževanja;
2. neodvisne razvojno-raziskovalne investicije za več znanja in boljše razumevanje, vključno s sodelovalnimi razvojno-raziskovalnimi investicijami, pri katerih organizacija za raziskovanje in širjenje znanja učinkovito sodeluje;
3. obsežno nediskriminatorno in neizključujoče razširjanje rezultatov raziskav, na primer prek izobraževanja, prosto dostopnih zbirk podatkov, javnih publikacij ali odprtokodne programske opreme;
4. dejavnosti prenosa znanja, kadar jih vodi ena ali več organizacij za raziskovanje in širjenje znanja ter kadar se vsi dobički iz teh dejavnosti znova vložijo v osnovne dejavnosti organizacije za raziskovanje in širjenje znanja.

(3) Če investitor dokaže, da opravlja katero od dejavnosti, navedenih v prejšnjem odstavku, se šteje, da opravlja negospodarsko dejavnost.

IV. PREHODNA IN KONČNA DOLOČBA

28. člen

(prenehanje veljavnosti)

Z dnem uveljavitve te uredbe preneha veljati Uredba o načinu ugotavljanja pogojev in meril za dodelitev investicijskih spodbud za investicije v raziskave in razvoj ter inovacije (Uradni list RS, št. 75/22 in 157/22).

**29. člen**

**(začetek veljavnosti)**

Ta uredba začne veljati naslednji dan po objavi v Uradnem listu Republike Slovenije.

Št.

Ljubljana, dne x. XX. XXXX

EVA: 2024-2180-0004

Vlada Republike Slovenije

dr. Robert Golob

predsednik

**Priloga 1**

**MERILA ZA DODELITEV SPODBUD ZA INVESTICIJE V RAZISKAVE IN RAZVOJ TER INOVACIJE (7. člen uredbe)**

Število točk pri posameznem merilu je mogoče v pragovih po petinah točk, kot je pojasnjeno spodaj, če ni pri posameznem merilu izrecno določeno drugače. Točkuje se na cele točke.

1. Investicija ne upošteva merila ali tega ni mogoče oceniti zaradi manjkajočih ali nepopolnih informacij.
2. Slabo. Merilo je neustrezno obravnavano ali pa ima resne notranje pomanjkljivosti.
3. Zadostno. Predlog na splošno upošteva to merilo, vendar ima precejšnje pomanjkljivosti.
4. Dobro. Predlog dobro obravnava merilo, vendar ima številne pomanjkljivosti.
5. Zelo dobro. Predlog zelo dobro obravnava merilo, vendar je v njem nekaj pomanjkljivosti.
6. Odlično. Predlog uspešno obravnava vse ustrezne vidike merila. Morebitne pomanjkljivosti so manjše.
	1. **Odličnost investicije (skupno 50 točk)**
7. **Prispevek investicije k izzivu, s katerim se investicija ukvarja** *(največ mogočih točk je 25). Pri tem merilu se upoštevajo vsa podmerila (največ mogočih točk je 25).*

|  |  |
| --- | --- |
| Investitor izkazuje poznavanje problematike, s katero se investicija ukvarja. | 10 točk |
| Predstavljeni cilji in načrtovani rezultati investicije izkazujejo potencial tehnoloških prebojev, prodor v nove tržne niše in potencial razvoja novih trgov. | 10 točk |
| Investitor izkazuje sposobnost tehnološko-tehnične izvedbe načrtovanih aktivnosti v zvezi z investicijo. | 5 točk |

1. **Stopnja tehnološke odličnosti**

*Pri tem merilu se upoštevajo vsa podmerila (največ mogočih točk je 25).*

|  |  |
| --- | --- |
| Tehnološka odličnost investicije (Beyond-State-of-the-Art) je jasno predstavljena. | 10 točk |
| Interdisciplinarnost in celovitost reševanja perečega tehnološkega problema sta jasno predstavljeni. | 10 točk |
| Način uvedbe posameznih rešitev je jasno predstavljen. | 5 točk |

* 1. **Ekonomski vidik investicije (skupno 15 točk)**
1. **Skladnost investicije s Strategijo razvoja Slovenije 2030, Znanstvenoraziskovalno in inovacijsko strategijo Slovenije, Slovensko strategijo trajnostne pametne specializacije S5 in cilji Strateških razvojno-inovacijskih partnerstev ter strategijo razvoja novih tehnologij v gospodarski dejavnosti, v katero se umešča investitor** (*največ mogočih točk je 15).*
	1. **Okoljski vidik (alternativno z digitalnim elementom socialnega vidika  skupno 15 točk)**
2. **Prispevek investicije na področju prehoda v krožno gospodarstvo**

*Pri tem merilu se upošteva eno podmerilo (največ mogočih točk je 15).*

|  |  |
| --- | --- |
| Izkazan je prispevek investicije na petih ali več podpodročjih prehoda na krožno gospodarstvo. | 15 točk |
| Izkazan je prispevek investicije na treh ali štirih podpodročjih prehoda na krožno gospodarstvo. | 10 točk |
| Izkazan je prispevek investicije na enem ali dveh podpodročjih prehoda na krožno | 5 točk |

|  |  |
| --- | --- |
| gospodarstvo. |  |
| Vplivi in učinki investicije na področju prehoda na krožno gospodarstvo niso izkazani. | 0 točk |

Področje PREHODA V KROŽNO GOSPODARSTVO se deli na naslednja podpodročja:

a) učinkovitejša raba naravnih virov in primarnih surovin, nadomeščanje tradicionalnih materialov z novimi materiali, ki zmanjšujejo rabo redkih materialov,

b) povečana trajnost, podaljšana uporaba izdelkov, popravljivost, nadgradljivost, možnost spremembe namena, možnost ponovne uporabe proizvodov,

c) povečana možnost recikliranja izdelkov, vključno z možnostjo recikliranja posameznih materialov, ki jih vsebujejo ti izdelki, med drugim z nadomestitvijo ali zmanjšano uporabo materialov, ki jih ni mogoče reciklirati,

č) bistveno zmanjšana vsebnost nevarnih snovi ter njihova nadomestitev v materialih in proizvodih v vsej njihovi življenjski dobi, tudi z zamenjavo takšnih snovi z varnejšimi alternativami in zagotavljanjem sledljivosti,

d) preprečevanje ali zmanjšanje nastajanja odpadkov,

e) ponovna uporaba in recikliranje, pri čemer se zagotovi, da se predelani materiali reciklirajo kot visokokakovostne sekundarne surovine v proizvodnji, s čimer se prepreči zmanjšanje kakovosti materiala pri recikliranju.

Pri ocenjevanju se upošteva tudi posredni prispevek izdelka, storitve ali procesa kot rezultat investicije (prek drugega izdelka, storitve ali procesa) h kateremu koli od navedenih podpodročij.

* 1. **Digitalni element socialnega vidika (alternativno z okoljskim vidikom – skupno 15 točk)**

**(1) Prispevek investicije k digitalni preobrazbi (razvoja in uvajanja rešitev Industrije 4.0 v proizvodne in poslovne procese)**

*Pri tem merilu se upošteva eno podmerilo (največ mogočih točk je 15).*

|  |  |
| --- | --- |
| Izkazan je prispevek investicije na petih ali več podpodročjih digitalne preobrazbe. | 15 točk |
| Izkazan je prispevek investicije na treh ali štirih podpodročjih digitalne preobrazbe. | 10 točk |
| Izkazan je prispevek investicije na enem ali dveh podpodročjih digitalne preobrazbe. | 5 točk |
| Vplivi in učinki investicije na področju digitalne preobrazbe niso izkazani. | 0 točk |

Področje DIGITALNE PREOBRAZBE se deli na naslednja podpodročja:

a) investicija prispeva k povečanju uporabe digitalnih dvojčkov v proizvodnem procesu,

b) investicija prispeva k povečanju uporabe tehnologij razširjene in obogatene resničnosti v proizvodnem procesu,

c) investicija prispeva k povečanju uporabe strojnega vida v proizvodnem procesu,

č) investicija prispeva k povečanju uporabe umetne inteligence v proizvodnem procesu pri vsaj treh konzorcijskih partnerjih,

d) investicija prispeva k povečanju uporabe storitev v oblaku v proizvodnem procesu,

e) investicija prispeva k povečanju uporabe velikega števila podatkov v proizvodnem procesu,

f) investicija prispeva k optimizaciji in nadgradnji programskih rešitev ERP (Enterprise Resource Planning) v proizvodnem procesu,

g) investicija prispeva k optimizaciji in nadgradnji programskih rešitev za upravljanje odnosov s strankami CRM (Customer Relationship Management) v proizvodnem procesu,

h) investicija prispeva k optimizaciji in nadgradnji programskih (simulacijskih) orodij v procesu razvoja izdelkov,

i) investicija prispeva k uporabi programskih orodij, ki podpirajo raziskovalno-razvojne in inovacijske procese.

* 1. **Kakovost in učinkovitost izvajanja investicije (skupno 20 točk)**

**(1) Organizacija in vodenje investicije**

*Pri tem merilu se upoštevajo vsa podmerila (največ mogočih točk je 20).*

|  |  |
| --- | --- |
| Vloga prijavitelja je jasno predstavljena, celovita in utemeljena z vidika raziskovalno-razvojnega prispevka k rezultatom investicije. | 5 točk |
| Tveganja in ukrepanje v primeru tveganj so jasno opredeljena. | 5 točk |
| Gantogram odraža aktivnosti in vložke prijavitelja. | 5 točk |
| Investicija ima jasno organizacijsko strukturo in koordinacijo. | 5 točk |

**Priloga 2**

**MERILA ZA DODELITEV SPODBUD ZA INVESTICIJE V RAZISKAVE IN RAZVOJ TER INOVACIJE, KI BISTVENO PRISPEVAJO K RAZVOJU SLOVENSKEGA GOSPODARSTVA (8. člen uredbe)**

Število točk pri posameznem merilu je mogoče v pragovih po petinah točk, kot je pojasnjeno spodaj, če ni pri posameznem merilu izrecno določeno drugače.

1. Investicija ne upošteva merila ali tega ni mogoče oceniti zaradi manjkajočih ali nepopolnih informacij.
2. Slabo. Merilo je neustrezno obravnavano ali pa ima resne notranje pomanjkljivosti.
3. Zadostno. Predlog na splošno upošteva to merilo, vendar ima precejšnje pomanjkljivosti.
4. Dobro. Predlog dobro obravnava merilo, vendar ima številne pomanjkljivosti.
5. Zelo dobro. Predlog zelo dobro obravnava merilo, vendar je v njem nekaj pomanjkljivosti.
6. Odlično. Predlog uspešno obravnava vse ustrezne vidike merila. Morebitne pomanjkljivosti so manjše.
7. **Odličnost investicije (skupno 50 točk)**
8. **Prispevek investicije k izzivu, s katerim se investicija ukvarja** *(največ mogočih točk je 25).*

*Pri tem merilu se upoštevajo vsa podmerila (največ mogočih točk je 25).*

|  |  |
| --- | --- |
| Konzorcij partnerjev izkazuje poznavanje problematike, s katero se investicija ukvarja. | 10 točk |
| Predstavljeni cilji in načrtovani rezultati investicije izkazujejo potencial tehnoloških prebojev, prodor v nove tržne niše in potencial razvoja novih trgov.  | 10 točk |
| Konzorcij partnerjev izkazuje sposobnost tehnološko-tehnične izvedbe načrtovanih aktivnosti v zvezi z investicijo. | 1. točk
 |

1. **Stopnja tehnološke odličnosti investicije**

*Pri tem merilu se upoštevajo vsa podmerila (največ mogočih točk je 25).*

|  |  |
| --- | --- |
| Tehnološka odličnost investicije (Beyond-State-of-the-Art) je jasno predstavljena. | 10 točk |
| Interdisciplinarnost in celovitost reševanja perečega tehnološkega problema sta jasno predstavljeni.  | 10 točk |
| Način uvedbe posameznih rešitev je jasno predstavljen. | 5 točk |

1. **Ekonomski vidik investicije (skupno 15 točk)**
2. **Skladnost investicije s Strategijo razvoja Slovenije 2030, Znanstvenoraziskovalno in inovacijsko strategijo Slovenije, Slovensko strategijo trajnostne pametne specializacije S5 in cilji Strateških razvojno-inovacijskih partnerstev ter strategijo razvoja novih tehnologij v gospodarski dejavnosti, v katero se umešča partnerstvo** *(največ mogočih točk je 5).*
3. **Skladnost operacije s strategijami razvoja sodelujočih konzorcijskih partnerjev** *(največ mogočih točk je 5).*
4. **Velikost investicije** *(največ možnih točk je 5)*

*Pri tem merilu se upošteva eno podmerilo (največ mogočih točk je 5).*

|  |  |
| --- | --- |
| Vrednost upravičenih stroškov investicije je višja od 10.000.000 eurov. | 5 točk |
| Vrednost upravičenih stroškov investicije je od 8.000.000 do 9.999.999 eurov. | 4 točke |
| Vrednost upravičenih stroškov investicije je od 6.000.000 do 7.999.999 eurov. | 3 točke |
| Vrednost upravičenih stroškov investicije je od 4.000.000 do 5.999.999 eurov. | 2 točki |
| Vrednost upravičenih stroškov investicije je od 3.000.000 do 3.999.999 eurov. | 1 točka |
| Vrednost upravičenih stroškov investicije je od 2.000.000 do 2.999.999 eurov. | 0 točk |

1. **Okoljski vidik (alternativno z digitalnim elementom socialnega vidika – skupno 15 točk**
2. **Prispevek investicije na področju prehoda v krožno gospodarstvo**

*Pri tem merilu se upošteva eno podmerilo (največ mogočih točk je 15).*

|  |  |
| --- | --- |
| Izkazan je prispevek investicije na petih ali več podpodročjih prehoda na krožno gospodarstvo. | 15 točk |
| Izkazan je prispevek investicije na treh ali štirih podpodročjih prehoda na krožno gospodarstvo. | 10 točk |
| Izkazan je prispevek investicije na enem ali dveh podpodročjih prehoda na krožno gospodarstvo. | 5 točk |
| Vplivi in učinki investicije na področju prehoda na krožno gospodarstvo niso izkazani. | 0 točk |

Področje PREHODA V KROŽNO GOSPODARSTVO se deli na naslednja podpodročja:

a) učinkovitejša raba naravnih virov in primarnih surovin, nadomeščanje tradicionalnih materialov z novimi materiali, ki zmanjšujejo rabo redkih materialov,

b) povečana trajnost, podaljšana uporaba izdelkov, popravljivost, nadgradljivost, možnost spremembe namena, možnost ponovne uporabe proizvodov,

c) povečana možnost recikliranja izdelkov, vključno z možnostjo recikliranja posameznih materialov, ki jih vsebujejo ti izdelki, med drugim z nadomestitvijo ali zmanjšano uporabo materialov, ki jih ni mogoče reciklirati,

č) bistveno zmanjšana vsebnost nevarnih snovi in njihova nadomestitev v materialih in proizvodih v vsej njihovi življenjski dobi, tudi z zamenjavo takšnih snovi z varnejšimi alternativami in zagotavljanjem sledljivosti,

d) preprečevanje ali zmanjšanje nastajanja odpadkov,

e) ponovna uporaba in recikliranje, pri čemer se zagotovi, da se predelani materiali reciklirajo kot visokokakovostne sekundarne surovine v proizvodnji, s čimer se prepreči zmanjšanje kakovosti materiala pri recikliranju.

Pri ocenjevanju se upošteva tudi posredni prispevek izdelka, storitve ali procesa kot rezultat investicije (prek drugega izdelka, storitve ali procesa) h kateremu koli od navedenih podpodročij.

1. **Digitalni element socialnega vidika (alternativno z okoljskim – skupno 15 točk)**
2. **Prispevek investicije k digitalni preobrazbi (razvoja in uvajanja rešitev Industrije 4.0 v proizvodne in poslovne procese)**

*Pri tem merilu se upošteva eno podmerilo (največ mogočih točk je 15).*

|  |  |
| --- | --- |
| Izkazan je prispevek investicije na petih ali več podpodročjih digitalne preobrazbe. | 15 točk |
| Izkazan je prispevek investicije na treh ali štirih podpodročjih digitalne preobrazbe. | 10 točk |
| Izkazan je prispevek investicije na enem ali dveh podpodročjih digitalne preobrazbe. | 5 točk |
| Vplivi in učinki investicije na področju digitalne preobrazbe niso izkazani. | 0 točk |

Področje DIGITALNE PREOBRAZBE se deli na naslednja podpodročja:

a) investicija prispeva k povečanju uporabe digitalnih dvojčkov v proizvodnem procesu,

b) investicija prispeva k povečanju uporabe tehnologij razširjene in obogatene resničnosti v proizvodnem procesu,

c) investicija prispeva k povečanju uporabe strojnega vida v proizvodnem procesu,

č) investicija prispeva k povečanju uporabe umetne inteligence v proizvodnem procesu pri vsaj treh konzorcijskih partnerjih,

d) investicija prispeva k povečanju uporabe storitev v oblaku v proizvodnem procesu,

e) investicija prispeva k povečanju uporabe velikega števila podatkov v proizvodnem procesu,

f) investicija prispeva k optimizaciji in nadgradnji programskih rešitev ERP (Enterprise Resource Planning) v proizvodnem procesu,

g) investicija prispeva k optimizaciji in nadgradnji programskih rešitev za upravljanje odnosov s strankami CRM (Customer Relationship Management) v proizvodnem procesu,

h) investicija prispeva k optimizaciji in nadgradnji programskih (simulacijskih) orodij v procesu razvoja izdelkov,

i) investicija prispeva k uporabi programskih orodij, ki podpirajo raziskovalno-razvojne in inovacijske procese.

1. **Kakovost in učinkovitost partnerstva (skupno 20 točk)**
2. **Uveljavljenost partnerjev konzorcija ter obstoj javno predstavljenih predhodnih dogovorov partnerjev o strateškem razvojnem sodelovanju na področju investicije**

*Pri tem merilu se upošteva eno podmerilo (največ mogočih točk je 14).*

|  |  |
| --- | --- |
| Vse velike gospodarske družbe, ki so partnerji konzorcija, (i) utemeljujejo svoj pomembni tržni položaj na vsaj enem produktnem/storitvenem trgu v širši regiji zunaj Slovenije; (ii) njihov skupni delež čistih prihodkov od prodaje na tujih trgih (to je zunaj Slovenije) je v zadnjem poslovnem letu pred oddajo vloge za spodbudo večji od 80 % ter (iii) izkazana sta obstoj in javna predstavitev dogovora večine konzorcijskih partnerjev o strateškem razvojnem sodelovanju na področju investicije najmanj šest mesecev pred datumom vložitve vloge za dodelitev spodbude. | 14 točk |
| Večina (to je številčno) velikih gospodarskih družb, ki so partnerji konzorcija, (i) utemeljuje svoj pomembni tržni položaj na vsaj enem produktnem/storitvenem trgu v širši regiji zunaj Slovenije; (ii) njihov skupni delež čistih prihodkov od prodaje na tujih trgih (to je zunaj Slovenije) je v zadnjem poslovnem letu pred oddajo vloge za spodbudo večji od 60 % ter (iii) izkazana sta obstoj in javna predstavitev dogovora večine konzorcijskih partnerjev o strateškem razvojnem sodelovanju na področju investicije najmanj štiri mesece pred datumom vložitve vloge za dodelitev spodbude. | 4 točke |
| Večina (to je številčno) velikih gospodarskih družb, ki so partnerji konzorcija, ne utemeljuje svojega pomembnega tržnega položaja na vsaj enem produktnem/storitvenem trgu v širši regiji zunaj Slovenije; (ii) njihov skupni delež čistih prihodkov od prodaje na tujih trgih (to je zunaj Slovenije) v zadnjem poslovnem letu pred oddajo vloge za spodbudo ni večji od 60 % ter (iii) ni izkazanega obstoja in javne predstavitve dogovora večine konzorcijskih partnerjev o strateškem razvojnem sodelovanju na področju investicije najmanj štiri mesece pred datumom vložitve vloge za dodelitev spodbude. | 0 točki |

1. **Vpliv investicije na razvoj ekosistema partnerjev** *(največ mogočih točk je 6).*

*Pri tem merilu se upošteva eno od podmeril (največ 2 točki).*

|  |  |
| --- | --- |
| V konzorciju sodelujejo štiri ali več velikih gospodarskih družb. | 2 točki |
| V konzorciju ne sodelujejo štiri ali več velikih gospodarskih družb. | 0 točk |

*Pri tem merilu se upošteva eno od podmeril (največ 2 točki).*

|  |  |
| --- | --- |
| Delež upravičenih stroškov malih in srednje velikih gospodarskih družb ter organizacij za raziskovanje ali širjenje znanja je enak ali večji od 20 % upravičenih stroškov celotne investicije. | 2 točki |
| Delež upravičenih stroškov malih in srednje velikih gospodarskih družb ter organizacij za raziskovanje ali širjenje znanja ni enak ali večji od 20 % upravičenih stroškov celotne investicije. | 0 točk |

*Pri tem merilu se upošteva eno od podmeril (največ 2 točki).*

|  |  |
| --- | --- |
| Vse sodelujoče velike gospodarske družbe so vključene v inovacijski grozd/strateško razvojno-inovacijsko partnerstvo na področju, na katero se umešča investicija. | 1. točki
 |
| Vse sodelujoče velike gospodarske družbe niso vključene v inovacijski grozd/strateško razvojno-inovacijsko partnerstvo na področju, na katero se umešča investicija. | 1. točk
 |

1. **Kakovost in učinkovitost izvajanja investicije (skupno 20 točk)**
2. **Organizacija in vodenje investicije**

*Pri tem merilu se upoštevajo vsa podmerila (največ mogočih točk je 20).*

|  |  |
| --- | --- |
| Vloga vseh konzorcijskih partnerjev je jasno predstavljena, celovita in utemeljena z vidika raziskovalno-razvojnega prispevka k rezultatom investicije. | 5 točk |
| Tveganja in ukrepanje v primeru tveganj so jasno opredeljeni. | 5 točk |
| Gantogram odraža aktivnosti in vložke konzorcijskih partnerjev. | 5 točk |
| Investicija ima jasno organizacijsko strukturo in koordinacijo. | 5 točk |

**Priloga 3**

**SESTAVINE INVESTICIJSKEGA PROGRAMA**

**1.** **Sestavine investicijskega programa za investicijo iz prvega odstavka 4.a člena zakona:**

|  |  |
| --- | --- |
|  | 1. Uvod |
|  | a) Povzetek investicije |
|  | b) Predstavitev investitorja, vključno z osebami, odgovornimi za izdelavo investicijskega programa, za strokovno in znanstveno koordinacijo izvedbe investicije, in njihovimi referencami |
|  | 2. Osnovni podatki o investiciji |
|  | a) Identifikacija investicije z vidika kategorij investicij v razvoj in raziskave ter inovacije iz 12. člena te uredbe |
|  | b) Cilji in pričakovani rezultati investicije, analiza tržnih možnosti investicije |
|  | c) Osnovni podatki o vrednosti investicije |
|  | č) Obdobje izvajanja investicije (vključno s predvidenim začetkom investicije) |
|  | d) Utemeljitev ekonomske, finančne, tehnične in tehnološke izvedljivosti in upravičenosti investicije |
|  | 3. Odličnost investicije |
|  | 1. Predstavitev prispevka investicije k izzivu, s katerim se investicija ukvarja
 |
|  | 1. Prikaz tehnološke odličnosti investicije
 |
|  | 1. Povzetek pričakovanih rezultatov investicije in način njihovega spremljanja
 |
|  | 4. Ekonomski vidik |
|  | 1. Skladnost investicije s Strategijo razvoja Slovenije 2030, Slovensko strategijo trajnostne pametne specializacije S5 in cilji Strateških razvojno-inovacijskih partnerstev ter strategijo razvoja novih tehnologij v gospodarski dejavnosti, v katero se umešča investitor
 |
|  | 1. Skladnost investicije s strategijo investitorja
 |
|  | 1. Projekcija finančnih rezultatov izvedene investicije in stanja zaposlenosti (vključno s predvidenim povečanjem dodane vrednosti na zaposlenega in predvidenim povprečnim številom zaposlenih med izvajanjem investicije)
 |
|  | 5. Okoljski vidik (če je pomembno za investicijo) |
|  | a) Prispevek investicije na področju prehoda v krožno gospodarstvo |
|  | 6. Digitalni element socialnega vidika (če je pomembno za investicijo) |
|  | a) Prispevek investicije k digitalni preobrazbi |
|  | 7. Kakovost in učinkovitost izvajanja investicije |
|  | a) Vsebinska predstavitev delovnih sklopov, povzetek načrtovanih rezultatov aktivnosti, predstavitev morebitnih zunanjih izvajalcev, predstavitev investicije prek upravičenih stroškov |
|  | b) Predstavitev finančne konstrukcije investicije |
|  | c) Analiza tveganj investicije |
|  | č) Predstavitev organizacije in vodenja investicije |

**2.** **Sestavine investicijskega programa za investicijo iz drugega odstavka 4.a člena:**

|  |  |
| --- | --- |
| 1. | Uvod |
|  | 1. Povzetek investicije
 |
|  | 1. Predstavitev konzorcija investitorjev, vključno z osebami, odgovornimi za izdelavo investicijskega programa, za strokovno in znanstveno koordinacijo izvedbe investicije, ter njihovimi referencami
 |
| 2. | Osnovni podatki o investiciji |
|  | a) Identifikacija investicije z vidika kategorij investicij v razvoj in raziskave ter inovacije iz 12. člena te uredbe |
|  | b) Cilji in pričakovani rezultati investicije, analiza tržnih možnosti investicije |
|  | c) Osnovni podatki o vrednosti investicije |
|  | č) Obdobje izvajanja investicije (vključno s predvidenim začetkom investicije) |
|  | d) Utemeljitev ekonomske, finančne, tehnične in tehnološke izvedljivosti ter upravičenost investicije (za konzorcij skupno in po konzorcijskem partnerju) |
| 3. | Odličnost investicije |
|  | 1. Predstavitev prispevka investicije k izzivu, s katerim se investicija ukvarja
 |
|  | 1. Prikaz tehnološke odličnosti investicije
 |
|  | 1. Povzetek pričakovanih rezultatov investicije in način njihovega spremljanja
 |
| 4. | Ekonomski vidik |
|  | 1. Skladnost investicije s Strategijo razvoja Slovenije 2030, Slovensko strategijo trajnostne pametne specializacije S5 in cilji Strateških razvojno-inovacijskih partnerstev ter strategijo razvoja novih tehnologij v gospodarski dejavnosti, v katero se umešča partnerstvo investitorjev
 |
|  | 1. Skladnost investicije s strategijami sodelujočih konzorcijskih partnerjev
 |
|  | 1. Projekcija finančnih rezultatov izvedene investicije in stanja zaposlenosti (vključno s predvidenim povečanjem dodane vrednosti na zaposlenega in predvidenim povprečnim številom zaposlenih med izvajanjem investicije)
 |
| 5. | Okoljski vidik (če je pomembno za investicijo) |
|  | 1. Prispevek investicije na področju prehoda v krožno gospodarstvo
 |
| 6. | Digitalni element socialnega vidika (če je pomembno za investicijo) |
|  | 1. Prispevek investicije k digitalni preobrazbi
 |
| 7. | Kakovost in učinkovitost partnerstva |
|  | 1. Utemeljitev uveljavljenosti partnerjev konzorcija in dokazilo o obstoju javno predstavljenega predhodnega dogovora partnerjev o strateškem razvojnem sodelovanju na področju investicije
 |
|  | 1. Vpliv investicije na razvoj ekosistema konzorcijskih partnerjev
 |
| 8. | Kakovost in učinkovitost izvajanja investicije |
|  | 1. Vsebinska predstavitev delovnih sklopov, povzetek načrtovanih rezultatov aktivnosti, predstavitev morebitnih zunanjih izvajalcev, predstavitev investicije prek upravičenih stroškov (za konzorcij skupno in po konzorcijskem partnerju)
 |
|  | 1. Predstavitev finančne konstrukcije investicije (za konzorcij skupno in po konzorcijskem partnerju)
 |
|  | 1. Analiza tveganj investicije
 |
| 9. | Predstavitev organizacije in vodenja investicije |

**Obrazložitev**

1. **Predstavitev pravne podlage**

Pravna podlaga za izdajo Uredbe o načinu ugotavljanja pogojev in meril za dodelitev investicijskih spodbud za investicije v raziskave in razvoj ter inovacije je Zakon o spodbujanju investicij (Uradni list RS, št. 13/18, 204/21, 29/22 in 65/23, v nadaljnjem besedilu: ZSInv), ki v sedmem odstavku 4.a člena določa, da vlada z uredbo podrobneje predpiše pogoje in določi način ugotavljanja izpolnjevanja pogojev za dodelitev spodbude za investicije v raziskave in razvoj ter inovacije, ter v tretjem odstavku 5. člena določa, da vlada z uredbo podrobneje določi merila za dodelitev spodbud.

1. **Obrazložitev razlogov za pripravo predloga Uredbe o načinu ugotavljanja pogojev in meril za dodelitev investicijskih spodbud za investicije v raziskave in razvoj ter inovacije**

Uredba 651/2014/EU, ki je bila nazadnje spremenjena 23. junija 2023, določa pogoje za državno pomoč, ki je združljiva s pravili delovanja notranjega trga in konkurence v Evropski uniji (v nadaljnjem besedilu: EU). Uredba 651/2014/EU ureja različne oblike pomoči, vključno z regionalno pomočjo, pomočjo za male in srednje velike gospodarske družbe ter pomočjo za raziskave, razvoj in inovacije, po katerih se med drugim dodeljuje tudi pomoč po ZSInv. Spremembe nekaterih določb Uredbe 651/2014/EU zahtevajo uskladitev ZSInv, posledično pa tudi Uredbe o načinu ugotavljanja pogojev in meril za dodelitev investicijskih spodbud ter pogojev za strateško investicijo in Uredbe o načinu ugotavljanja pogojev in meril za dodelitev investicijskih spodbud za investicije v raziskave in razvoj ter inovacije, ki sta ZSInv podrejena akta. S tem se želi zagotoviti skladnost nacionalnih pravil o dodeljevanju pomoči z evropskimi pravili o državni pomoči. S predlogom Uredbe o načinu ugotavljanja pogojev in meril za dodelitev investicijskih spodbud za investicije v raziskave in razvoj ter inovacije se tako usklajuje vsebina določb z določbami Uredbe 651/2014/EU, hkrati pa gre za konsolidirano besedilo prvotne uredbe in vseh njenih poznejših sprememb.

Ključne spremembe v Uredbi o načinu ugotavljanja pogojev in meril za dodelitev investicijskih spodbud za investicije v raziskave in razvoj ter inovacije:

* Sprememba pomenov izrazov (opredelitev) v skladu s spremembami v Uredbi 651/2014/EU. Dopolnijo se pomeni izrazov eksperimentalni razvoj, industrijska raziskava, inovacijski grozdi, organizacijske inovacije, podporne storitve za inovacije, procesne inovacije in svetovalne storitve za inovacije.

Zvišanje zgornjih meja absolutnih zneskov spodbud:

* 55.000.000 evrov (prej 40 mio evrov) na gospodarsko družbo in na investicijo pri investiciji, ki je pretežno temeljna raziskava, če več kot polovica upravičenih stroškov investicije nastane z dejavnostmi, ki spadajo v kategorijo temeljnih raziskav;
* 35.000.000 evrov (prej 20 mio evrov) na gospodarsko družbo in na investicijo pri investiciji, ki je pretežno industrijska raziskava, če več kot polovica upravičenih stroškov investicije nastane z dejavnostmi, ki spadajo v kategorijo industrijskih raziskav ali v kategorijo industrijskih ali kategorijo temeljnih raziskav kot celote;
* 25.000.000 evrov (prej 15 mio evrov) na gospodarsko družbo in na investicijo pri investiciji, ki je pretežno eksperimentalni razvoj, če več kot polovica upravičenih stroškov investicije nastane z dejavnostmi, ki spadajo v kategorijo eksperimentalnega razvoja;
* 8.250.000 evrov (prej 7,5 mio evrov) na študijo pri spodbudi za študije izvedljivosti za pripravo na raziskovalne dejavnosti;
* v primeru spodbude za naložbe v raziskovalne infrastrukture absolutni znesek spodbude ne sme presegati 35.000.000 evrov (prej 20 mio evrov) na infrastrukturo;
* v primeru spodbude za naložbe v inovacijske grozde absolutni znesek spodbude ne sme presegati 10.000.000 evrov (prej 7,5 mio evrov) na inovacijski grozd;
* v primeru spodbude za svetovalne in podporne storitve za inovacije se lahko intenzivnost pomoči poveča do 100 % upravičenih stroškov pod pogojem, da celotni znesek pomoči za svetovalne in podporne storitve za inovacije ne presega 220.000 evrov (prej 200.000 evrov) na gospodarsko družbo v katerem koli triletnem obdobju. Absolutni znesek spodbude ne sme presegati 10.000.000 evrov (prej 5 mio evrov) na gospodarsko družbo in na investicijo pri spodbudi za inovacije za male in srednje velike gospodarske družbe;
* absolutni znesek spodbude ne sme presegati 12.500.000 evrov (prej 7,5 mio evrov) na gospodarsko družbo in na investicijo pri spodbudi za procesne in organizacijske inovacije;
* spodbuda za inovacijski grozd se lahko po novem dodeli lastniku inovacijskega grozda (prej izključno pravnemu subjektu, ki upravlja inovacijski grozd). Pomoč za tekoče poslovanje se lahko dodeli upravljavcu inovacijskega grozda. Če upravljavec ni lastnik, je lahko pravna oseba ali konzorcij gospodarskih družb brez ločene pravne osebe. V vseh primerih mora vsaka gospodarska družba v skladu z veljavnimi računovodskimi standardi voditi ločeno računovodstvo za stroške in prihodke posamezne dejavnosti (lastništvo, delovanje in uporaba grozda).
1. **Vsebinska obrazložitev predlaganih rešitev**

**K 1. členu**

Določena je vsebina predlagane uredbe v skladu s pooblastilom iz sedmega odstavka 4.a člena in tretjega odstavka 5. člena ZSInv. Nomotehnična opredelitev vsebine uredbe sledi Uredbi o načinu ugotavljanja pogojev in meril za dodelitev investicijskih spodbud ter pogojev za strateško investicijo (Uradni list RS, št. 47/18, 191/20, 36/21, 26/22 in 34/24; v nadaljnjem besedilu: Uredba ZSInv-D), ki je prav tako podzakonski predpis, sprejet na podlagi ZSInv glede investicijskih spodbud, ki imajo značaj regionalnih državnih pomoči in pomoči za naložbe za mala in srednja podjetja.

**K 2. členu**

V tem členu so natančneje opredeljeni pomeni izrazov, ki so pomembni za investicije za raziskave in razvoj ter inovacije, za katere se lahko dodeli spodbuda v skladu z ZSInv. Opredelitev izrazov v predlagani uredbi je v skladu z opredelitvami, kot so določene v Uredbi 651/2014/EU. S tem se ZSInv in predlagana uredba usklajujeta s predpisi EU, ki urejajo državne pomoči.

V skladu z zadnjimi spremembami 83. do 98. točke 2. člena Uredbe 651/2014/EU se dopolnijo pomeni izrazov eksperimentalni razvoj, industrijska raziskava, inovacijski grozdi, organizacijske inovacije, podporne storitve za inovacije, procesne inovacije in svetovalna storitve za inovacije.

Ker je bila opredelitev izraza začetek izvajanja investicije z zadnjo novelo zakona prenesena v zakonsko materijo, se s predlagano uredbo ta opredelitev iz uredbe črta.

V drugi odstavek 2. člena se doda določba, da se pri opredelitvi velikosti gospodarskih družb upoštevajo opredelitve, kot jih določa Priloga I k Uredbi 651/2014/EU.

**K 3. členu**

V tem členu se določi vrstni red obravnave vlog. Ker so razpoložljiva proračunska sredstva omejena, števila vlog pa ni mogoče predvideti vnaprej, se določi, da se pri razdelitvi sredstev upošteva datum prispetja popolne vloge.

**K 4. členu**

Prvi odstavek 3. člena predlagane uredbe natančneje pojasnjuje in opredeljuje prejemnike investicijske spodbude, med katerimi so, da bi se izognili dvomu, navedene tudi organizacije za raziskovanje in širjenje znanja ter inovacijski grozdi, ki pa morajo biti glede na zakonsko zahtevo organizirani kot gospodarske družbe.

Drugi odstavek 3. člena natančneje opredeljuje obveznost sklenitve konzorcijske pogodbe v primeru sodelovanja več investitorjev (gl. drugi odstavek 4.a člena ZSInv) in nekatere njene obvezne sestavine, kar je običajna obveznost v primeru spodbud konzorcijem.

Druga točka prvega odstavka 4.a člena ZSInv določa, da »gre za investicijo, pri kateri sodelujejo najmanj trije investitorji, ki so velike gospodarske družbe, in vsaj ena mala ali srednja gospodarska družba ter organizacija za raziskovanje in širjenje znanja ali inovacijski grozd, ustanovljen skladno z namenom iz Uredbe 651/2014/EU«.

Navedena zakonska določba predpisuje ustanovitev zveze gospodarskih družb in organizacij za raziskovanje in širjenje znanja z namero sodelovanja v skupnih aktivnostih za dosego skupnega cilja. Organizacijska oblika, ki omogoča to sodelovanje, je konzorcij. Glede na to, da z zakonom predpisana zveza gospodarskih družb in organizacij deluje skupaj z namenom izvedbe investicije v raziskave in razvoj ter inovacije, je za izvedbo nujno, da se z uredbo uredi ustanovitev konzorcija s pogodbo, ki določa obveznosti in pravice vseh članov.

**K 5. členu**

Obravnavani člen opredeljuje vrednost investicije, ki je pomembna za določitev višine spodbude. Ta je usklajena z opredelitvijo v Uredbi ZSInv-D, da se zagotovi konsistentnost opredelitev tako v primeru regionalnih državnih pomoči kot državnih pomoči za raziskave in razvoj ter inovacije.

**K 6. členu**

Natančneje je opredeljena zahteva iz 2. točke prvega odstavka 4.a člena ZSInv glede pogoja ohranjanja povprečnega števila zaposlenih v prejemnici spodbude v obdobju izvajanja investicije. Opredeljena je objektivno, in sicer se ugotavlja ohranjanje povprečnega števila zaposlenih v času izvajanja investicije glede na povprečno število zaposlenih pred oddajo vloge.

**K 7. členu**

Ta člen natančneje opredeljuje merila za ocenjevanje investicij, na katera odkazuje 3. točka prvega odstavka 4.a člena ZSInv. Merila sledijo okvirom iz ZSInv, ki so pomembni v primeru investicij v raziskave in razvoj ter inovacije (na primer prostorski vidiki glede na vrsto investicij niso pomembni), ter merilom, kot so običajno določena v primeru naložb v raziskave in razvoj ter inovacije, ki jih sofinancira EU (na primer projekti Horizon Europe, European Innovation Council) – torej (tehnološka) odličnost projekta (excellence), (širši) učinki projekta (impact) ter kakovost in učinkovitost izvajanja investicije (quality and efficiency of the implementation).

Podrobnejša presoja elementov posameznih meril in njihova ocenitev se določata v Prilogi 1 te uredbe.

Glede na naravo investicij je mogoče, da bo za presojo po nekaterih merilih potrebno strokovno znanje s področja, ki ga zadeva investicija (na primer za presojo stopnje tehnološke odličnosti). Uredba zato določa tudi možnost komisije, ki ocenjuje vloge zunaj javnega razpisa, da za presojo in ocenjevanje vloge v nekaterih delih angažira zunanje strokovnjake z domačimi in mednarodnimi referencami.

Slovenska strategija pametne specializacije S4 ni več veljavna, zato se s predlagano uredbo ekonomski vidik investicije ocenjuje samo še na podlagi skladnosti investicije z aktualno Slovensko strategijo trajnostne pametne specializacije S5. Ta sprememba se smiselno uporabi tudi v določbah 8. in 10. člena predloga te uredbe.

**K 8. členu**

V tem členu so natančneje določena merila za ocenjevanje investicij, na katera odkazuje 3. točka prvega odstavka 4.a člena ZSInv, a za naložbe konzorcija investitorjev, kot jih dopušča drugi odstavek 4.a člena. Glede na to, da gre za konzorcijske naložbe najmanj petih subjektov, je smiselno, da se investicije ocenjujejo tudi glede na merila, ki zadevajo učinkovito konzorcijsko sodelovanje. Gre za investicije, ki v skladu z zakonsko določbo bistveno prispevajo k razvoju slovenskega gospodarstva – ocenjevanje kakovosti partnerstva je zato ključno. Kot za investicije iz prvega odstavka 4.a člena ZSInv so tudi za investicije iz drugega odstavka navedenega člena določena merila v skladu z ekonomskimi, socialnimi in okoljskimi vidiki investicij (5. člen ZSInv) ter glede na primerjalne dobre prakse meril za vrednotenje investicij v raziskave in razvoj ter inovacije (projekti Horizon Europe, European Innovation Council).

Podrobnejša presoja elementov posameznih meril in njihova ocenitev se določata v Prilogi 2 te uredbe.

Kot za merila za ocenjevanje investicij iz prvega odstavka 4.a člena ZSInv so tudi za investicije iz drugega odstavka 4.a člena v uredbi določeni odkaz na podrobnejše ovrednotenje meril v prilogi uredbe, podlaga za angažma zunanjih strokovnjakov, če je to potrebno, in število točk, ki ga mora doseči investicija, da se vloga ne zavrne.

**K 9. členu**

Ta člen predlagane uredbe opredeljuje način presoje ekonomske, finančne, tehnične, prostorske in tehnološke izvedljivosti investicije ter njene upravičenosti.

**K 10. členu**

Ta člen opredeljuje obvezne sestavine investicijskega programa, ki omogočajo ocenjevalcem celovit vpogled v investicijski projekt, in dokazila o zadostni strokovni usposobljenosti izdelovalcev investicijskega programa.

**K 11. členu**

Natančneje je opredeljena zahteva iz 3. točke drugega odstavka 4.a člena glede povečanja dodane vrednosti na zaposlenega v prejemnici spodbude, ki je velika gospodarska družba, v dveh letih po zaključku investicije. Opredeljena je objektivno, glede na dejansko doseženo dodano vrednost na zaposlenega v tem obdobju.

Dodana vrednost se izračuna tako, da se od kosmatega donosa od poslovanja (AOP126) odštejejo stroški blaga, materiala in storitev (AOP128) ter drugi poslovni odhodki (AOP148):

Kosmati donos od poslovanja (AOP126)

– stroški blaga, materiala in storitev (AOP128)

– drugi poslovni odhodki (AOP148)

= dodana vrednost

Povprečna dodana vrednost na zaposlenega se izračuna tako, da se dodana vrednost deli z vsoto števila zaposlenih.

**K 12. členu**

Ta člen predlagane uredbe zadeva način kategorizacije investicij v raziskave in razvoj ter inovacije in je skladen s predpisi EU o državnih pomočeh. Zadeva torej vloge, ki izpolnjujejo vse zahtevane pogoje iz prvega oziroma drugega odstavka 4.a člena ZSInv. Člen je pojasnjevalne narave in določa kategorije investicij v raziskave in razvoj ter inovacije, kot jih opredeljuje Uredba 651/2014/EU. Od uvrstitve investicije v eno ali več kategorij je odvisna maksimalna intenzivnost dodeljene državne pomoči (tako v odstotku upravičenih stroškov kot v absolutnem znesku), kot je določena v Uredbi 651/2014/EU.

Posamezne kategorije investicij v raziskave, razvoj in inovacije, kot so opredeljene v prvem odstavku 12. člena uredbe, je treba razumeti kot posamezne sestavne dele istega projekta. Tako se lahko ena investicija za raziskave, razvoj in inovacije deli na več posameznih kategorij investicij (kot je opredeljeno v prvem odstavku).

Investicija za raziskovalne in razvojne projekte pa se razvrsti tudi na posamezne podkategorije raziskav, kot so opredeljene v drugem odstavku 12. člena (temeljna raziskava, industrijska raziskava, eksperimentalni razvoj in študija izvedljivosti). Ob tem mora biti tisti del raziskovalnega in razvojnega projekta, ki bo prejel pomoč (ki bo sofinanciran), v celoti kategoriziran v eno ali več navedenih podkategorij raziskav.

**K 13. členu**

V členu se podrobneje uredi 1. točka šestega odstavka 4.a člena ZSInv in določa, da se pomoč lahko sešteva z drugo državno pomočjo ali pomočjo *de minimis* za iste upravičene stroške pod pogojem, da seštevek ne preseže največje višine pomoči ali najvišjega zneska pomoči.

**K 14.–25. členu**

Navedeni členi uveljavljajo zahteve glede upravičenih stroškov, intenzivnosti pomoči in maksimalne dovoljene višine spodbude, kot smiselno izhajajo iz Uredbe 651/2014/EU za posamezne kategorije investicij v raziskave in razvoj ter inovacije. Kjer so pri posamezni kategoriji investicije v Uredbi 651/2014/EU določene še dodatne zahteve, so te odražene tudi v predlagani uredbi, s čimer je zagotovljena skladnost nacionalnih predpisov s predpisi EU o državnih pomočeh.

V skladu z zadnjimi spremembami točke (i) 4. člena Uredbe 651/2014/EU se zvišajo zgornje meje absolutnih zneskov spodbud v naslednjih kategorijah:

* 55.000.000 evrov (prej 40 mio evrov) na gospodarsko družbo in na investicijo pri investiciji, ki je pretežno temeljna raziskava, če več kot polovica upravičenih stroškov investicije nastane z dejavnostmi, ki spadajo v kategorijo temeljnih raziskav;
* 35.000.000 evrov (prej 20 mio evrov) na gospodarsko družbo in na investicijo pri investiciji, ki je pretežno industrijska raziskava, če več kot polovica upravičenih stroškov investicije nastane z dejavnostmi, ki spadajo v kategorijo industrijskih raziskav ali v kategorijo industrijskih ali kategorijo temeljnih raziskav kot celote;
* 25.000.000 evrov (prej 15 mio evrov) na gospodarsko družbo in na investicijo pri investiciji, ki je pretežno eksperimentalni razvoj, če več kot polovica upravičenih stroškov investicije nastane z dejavnostmi, ki spadajo v kategorijo eksperimentalnega razvoja;
* 8.250.000 evrov (prej 7,5 mio evrov) na študijo pri spodbudi za študije izvedljivosti za pripravo na raziskovalne dejavnosti;
* v primeru spodbude za naložbe v raziskovalne infrastrukture absolutni znesek spodbude ne sme presegati 35.000.000 evrov (prej 20 mio evrov) na infrastrukturo;
* v primeru spodbude za naložbe v inovacijske grozde absolutni znesek spodbude ne sme presegati 10.000.000 evrov (prej 7,5 mio evrov) na inovacijski grozd;
* v primeru spodbude za svetovalne in podporne storitve za inovacije se lahko intenzivnost pomoči poveča do 100 % upravičenih stroškov pod pogojem, da celotni znesek pomoči za svetovalne in podporne storitve za inovacije ne presega 220.000 evrov (prej 200.000 evrov) na gospodarsko družbo v katerem koli triletnem obdobju. Absolutni znesek spodbude ne sme presegati 10.000.000 evrov (prej 5 mio evrov) na gospodarsko družbo in na investicijo pri spodbudi za inovacije za male in srednje velike gospodarske družbe;
* absolutni znesek spodbude ne sme presegati 12.500.000 evrov (prej 7,5 mio evrov) na gospodarsko družbo in na investicijo pri spodbudi za procesne in organizacijske inovacije.

V 20. členu predloga uredbe se v skladu z zadnjimi spremembami 27. člena Uredbe 651/2014/EU spodbuda za inovacijski grozd lahko po novem dodeli lastniku inovacijskega grozda (prej izključno pravnemu subjektu, ki upravlja inovacijski grozd). Pomoč za tekoče poslovanje se lahko dodeli upravljavcu inovacijskega grozda. Če upravljavec ni lastnik, je lahko pravna oseba ali konzorcij gospodarskih družb brez ločene pravne osebe. V vseh primerih mora vsaka gospodarska družba v skladu z veljavnimi računovodskimi standardi voditi ločeno računovodstvo za stroške in prihodke posamezne dejavnosti (lastništvo, delovanje in uporaba grozda).

Dodatno se v prvi točki drugega odstavka 20. člena jasneje določi, da je prednostni dostop pod ugodnejšimi pogoji sorazmeren s prispevkom podjetij za stroške naložb, v drugi točki drugega odstavka 20. člena pa se doda pojasnilo, da je v ceno, ki se zaračuna za uporabo zmogljivosti inovacijskega grozda ali za sodelovanje pri njegovih dejavnostih, vključena tudi razumna marža.

**K 26. členu**

Ta člen izpolnjuje zahtevo glede velikih podjetij kot upravičencev do spodbud za procesne in organizacijske inovacije v skladu z drugo alinejo 2. člena ZSInv, kakor izhaja iz Uredbe 651/2014/EU. Navedeni člen namreč določa, da se spodbuda za procesne in organizacijske inovacije za velike gospodarske družbe lahko dodeli, če dejansko sodelujejo z malimi in srednje velikimi gospodarskimi družbami v dejavnosti, ki prejema spodbudo, in če sodelujoče male in srednje velike gospodarske družbe povzročijo vsaj 30 odstotkov skupnih upravičenih stroškov.

**K 27. členu**

Člen je pojasnjevalne narave in določa pogoje, pod katerimi financiranje organizacij za raziskovanje in širjenje znanja ni podvrženo pravilom o državnih pomočeh in posledično v teh primerih ne veljajo omejitve glede maksimalno dopustne intenzivnosti državne pomoči. Gre torej za opredelitev okoliščin, v katerih organizacije za raziskovanje in širjenje znanja ni mogoče šteti za »podjetje«. Merila, kdaj te ne štejejo za »podjetje«, so smiselno povzeta po Okviru Evropske komisije za državno pomoč za raziskave in razvoj ter inovacije (UL C št. 198/1 z dne 27. 6. 2014), in sicer iz dela 2.1.1 (javno financiranje negospodarskih dejavnosti). Kadar organizacije za raziskovanje in širjenje znanja štejejo dejavnosti v zvezi z investicijo v raziskave in razvoj ter inovacije za gospodarske dejavnosti, veljajo tudi za financiranje organizacij za raziskovanje in širjenje znanja enake omejitve kot za gospodarske družbe.

**K 28. členu**

Člen določa, da z začetkom veljavnosti nove Uredbe o načinu ugotavljanja pogojev in meril za dodelitev investicijskih spodbud za investicije v raziskave in razvoj ter inovacije preneha veljati uredba, ki je to vsebino urejala pred tem, in sicer Uredba o načinu ugotavljanja pogojev in meril za dodelitev investicijskih spodbud za investicije v raziskave in razvoj ter inovacije (Uradni list RS, št. 75/22 in 157/22) .

**K 29. členu**

Člen določa, da uredba začne veljati naslednji dan po objavi v Uradnem listu Republike Slovenije. Do začetka veljavnosti sprememb ZSInv in te uredbe dodeljevanje spodbud od 31. decembra 2023 dalje ni več v skladu z evropsko zakonodajo, posledično pa dodeljevanje spodbud po zakonu in tej uredbi niti ni mogoče, kar lahko povzroči tudi gospodarsko škodo državi. Morebitni investitorji se namreč v času, ko dodeljevanje spodbud v Republiki Sloveniji ni mogoče, lahko odločijo, da bodo namesto v Republiki Sloveniji investirali v drugih državah. V skladu z navedenim se predlaga, da ta uredba začne veljati takoj naslednji dan po objavi v Uradnem listu Republike Slovenije.

**K prilogam**

V prilogah so podrobneje opredeljena merila iz 7. in 8. člena predlagane uredbe. Predvideno je stopenjsko točkovanje pri posameznem merilu, razen kjer merilo samo določa drugače (na primer binarno točkovanje v smislu 0 točk, če merilo ni izpolnjeno, in vse točke, če je merilo izpolnjeno). Stopenjska lestvica je smiselno povzeta po ocenjevalnem obrazcu projektov v Horizon Europe (Evaluation Form – RIA IA, version 1.0 s 4. maja 2021).

Za lažje ocenjevanje je večina meril dodatno opredeljena s podpornimi merili, pri nekaterih merilih pa to ni mogoče zaradi vsebinske različnosti področij, na katera se lahko nanaša investicija. Primerjalno gledano, je to običajno celo pravilo (na primer ocenjevalni obrazci projektov v Horizon Europe vsebujejo kot merila le Excellence, Impact in Quality and Efficiency of the Implementation, brez dodatnih podmeril).

Pri okoljskem vidiku in digitalnem elementu socialnega vidika investicije so merila smiselno povzeta iz teh meril na podlagi uredbe glede strateških investicij.

Priloga 3 določa sestavine investicijskega programa, ki ga mora investitor v skladu z 10. členom uredbe priložiti vlogi za dodelitev spodbude.